**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Δ΄**

**ΕΠΙΤΡΟΠΗ ΤΟΥ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Νοεμβρίου 2018, ημέρα Τετάρτη και ώρα 15:15΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνεδρίασε η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Χρήστου Μπγιάλα, με θέμα ημερήσιας διάταξης τη συζήτηση επί των σχεδίων νόμων του Υπουργείου Οικονομικών: α) «Κύρωση του Απολογισμού του Κράτους, οικονομικού έτους 2016» και β) «Κύρωση του Ισολογισμού του Κράτους, οικονομικού έτους 2016».

**Στη συνεδρίαση παρέστησαν ο Αναπληρωτής Υπουργός Οικονομικών, κ. Γεώργιος Χουλιαράκης, καθώς και αρμόδιοι υπηρεσιακοί παράγοντες.**

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Σωκράτης Βαρδάκης, Δημήτρης Βέττας, Αϊχάν Καρά Γιουσούφ, Ιωάννης Σηφάκης, Αλέξανδρος Τριανταφυλλίδης, Αλέξανδρος Μεϊκόπουλος, Ιωάννης Μιχελογιαννάκης, Χρήστος Μπγιάλας, Κώστας Παυλίδης, Απόστολος Βεσυρόπουλος, Χρήστος Σταϊκούρας, Δημήτριος Σταμάτης, Κωνσταντίνος Τσιάρας, Θεόδωρος Φορτσάκης, Ιωάννης Κουτσούκος, Ευάγγελος Καρακώστας, Ιωάννης Δελής, Αθανάσιος Παπαχριστόπουλος, Γεώργιος Αμυράς και Δημήτριος Καβαδέλλας.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η δεύτερη συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους. Το θέμα της ημερήσιας διάταξης είναι η συζήτηση επί των σχεδίων νόμων του Υπουργείου Οικονομικών για την κύρωση του Απολογισμού και Ισολογισμού του Κράτους, του οικονομικού έτους 2016.

Ως προς την ημερήσια διάταξη, θέλω να σας ενημερώσω ότι στις 21.11.2017 κατετέθησαν από τον Υπουργό Οικονομικών κ. Ευκλείδη Τσακαλώτο, ο Απολογισμός του Κράτους οικονομικού έτους 2016 και ο Ισολογισμός του Κράτους οικονομικού έτους 2016, σύμφωνα με τα οριζόμενα στο άρθρο 79 παρ.7 του Συντάγματος.

Σύμφωνα με την παρ.1 του άρθρου 122 του Κανονισμού της Βουλής «ο απολογισμός και ο γενικός ισολογισμός του Κράτους, συνοδευόμενα από την κατά το άρθρο 98 παρ.1 περ. ε΄ του Συντάγματος έκθεση του Ελεγκτικού Συνεδρίου, υποβάλλονται στη Βουλή το βραδύτερο μέσα σε ένα έτος από τη λήξη του οικονομικού έτους».

Σύμφωνα με την παρ. 3 του άρθρου 122 του Κανονισμού της Βουλής «H Επιτροπή, αφού λάβει γνώση της έκθεσης του Ελεγκτικού Συνεδρίου και των διευκρινίσεων που έχουν τεθεί υπόψη της Βουλής κατά τη διαδικασία του άρθρου 31Α παράγραφος 1 του Κανονισμού της Βουλής, εξετάζει τον απολογισμό και το γενικό ισολογισμό του Κράτους σε δύο συνεδριάσεις και συντάσσει σχετική έκθεση, σύμφωνα με το άρθρο 121 παράγραφος 11.»

Επίσης σύμφωνα με την παρ.4 του άρθρου 122 του Κανονισμού της Βουλής «ο απολογισμός και ο γενικός ισολογισμός του Κράτους συζητούνται εντός ενός (1) έτους από την υποβολή τους στη Βουλή».

Για την οργάνωση της διαδικασίας, προτείνω να δοθούν από 15 λεπτά στους εισηγητές των κομμάτων και από 7 λεπτά στους ομιλητές.

Το λόγο έχει ο Εισηγητής του ΣΥΡΙΖΑ, κ. Κωνσταντίνος Παυλίδης.

ΚΩΝΣΤΑΝΤΙΝΟΣ ΠΑΥΛΙΔΗΣ (Εισηγητής του ΣΥΡΙΖΑ): Κυρίες και κύριοι συνάδελφοι, νομίζω, ότι κουβεντιάζοντας για τον Ισολογισμό και τον Απολογισμό του 2016 εύκολα κινδυνεύουμε να πέσουμε σε μια μουσειακή συζήτηση γύρω από τους δείκτες και τα νούμερα της οικονομίας πριν δύο χρόνια και να κάνουμε το λάθος να μην το δούμε σαν μια δυναμική παρακολούθηση των οικονομικών δεικτών εκείνη την περίοδο και το τι εξυπηρετούσαν. Θέλω να πω, δηλαδή, ότι στην ουσία οι Προϋπολογισμοί του ‘16, του ‘17 και του ‘18 ήταν Προϋπολογισμοί μετά τον πολιτικό συμβιβασμό του Ιουλίου του ‘15 και μετά την πολιτική έγκριση αυτού του πολιτικού συμβιβασμού από την κοινωνία τον Σεπτέμβριο του 2015, από τις δεύτερες εκλογές του ‘15. Με αυτή την έννοια πρέπει να δούμε δυναμικά αυτή την υλοποίηση και το τι εξυπηρετούσαν αυτοί οι Προϋπολογισμοί του ‘16 μέχρι το ‘18 και σε ποιο πολιτικό σχεδιασμό εντάσσονταν. Με αυτή την έννοια, νομίζω, ότι θα ήμασταν ανειλικρινείς αν δεν λέγαμε ότι πάρθηκαν σε αυτή την περίοδο, υλοποιώντας ένα τρίτο πρόγραμμα δημοσιονομικής προσαρμογής και δύσκολα μέτρα και μέτρα υφεσιακά και μέτρα που κουβάλαγαν στοιχεία λιτότητας και υφεσιακές αντιλήψεις με δεδομένη την κυρίαρχη ιδεολογία στην Ε.Ε. και στους ευρωπαϊκούς θεσμούς τους δύσκολους δημοσιονομικούς στόχους, αλλά παράλληλα υλοποιούσαν, όσο υπήρχε ελεύθερος δημοσιονομικός χώρος και κερδιζόταν αυτός ο δημοσιονομικός χώρος και παράλληλες πολιτικές, όπως ήταν το κοινωνικό επίδομα αλληλέγγυης, η για τρίτη χρονιά απόδοση του κοινωνικού μερίσματος στην κοινωνία και στις πιο ευπαθείς ομάδες, μέτρα ενίσχυσης στον τομέα της υγείας και της παιδείας και διάφορα άλλα.

Νομίζω, ότι η δημιουργία αυτού του δημοσιονομικού χώρου βοηθήθηκε σημαντικά με τη δημιουργία των μειωμένων στόχων στα πρωτογενή πλεονάσματα, περίπου στο 11% του Α.Ε.Π., ένας δημοσιονομικός χώρος ελεύθερος για την τετραετία 2015-2018, κοντά στα 20 δις.

Αυτή η ελάφρυνση, αυτή η αποφυγή, η συγκράτηση των οικονομικών πόρων 20 δισεκατομμυρίων, έδωσε και τη δυνατότητα να παρθούν παράλληλες πολιτικές ενίσχυσης στην οικονομία. Νομίζω, ότι όλος αυτός ο σχεδιασμός, τον οποίο τον υλοποίησε και ο Ισολογισμός του ‘16, όπως και οι υπόλοιποι Ισολογισμοί του ‘17 και του ‘18, οδήγησαν στην έξοδο από τα μνημόνια το 2018. Εδώ δεν θα μπορέσω να αρνηθώ την πρόκληση, γιατί νομίζω θα είναι και μέρος της κουβέντας, ότι «μας φέρνετε σε μια έξοδο», σε όσους, τουλάχιστον, την πιστεύουν, διότι αρκετοί συνάδελφοι της Αντιπολίτευσης ούτε καν αυτή δεν υιοθετούν, μιλάνε για τέταρτο μνημόνιο, όσοι τουλάχιστον μπορούν να την υποστηρίξουν, ότι είναι μια έξοδος από τα μνημόνια στο ‘18 ότι την φέραμε τέσσερα χρόνια μετά και ότι ήταν έτοιμη στο «τραπέζι» της διαπραγμάτευσης και στο «τραπέζι» των οικονομικών δεικτών από το 2014. Και νομίζω, ότι σε αυτό πρέπει να υπάρξουν μερικές πολιτικές απαντήσεις για να μην κάνουμε, λέω και πάλι, μια μουσειακή συζήτηση, γύρω από τους οικονομικούς δείκτες του Ισολογισμού του ‘16.

Δεν θα μπορούσε, έτσι κι αλλιώς, να υπάρχει έξοδος το ‘14 για να είμαστε ειλικρινείς. Για όποιον είναι λίγο εξοικειωμένος με τα οικονομικά και λίγο συνεπής στα πραγματικά νούμερα. Έχω μπροστά μου την επισκόπηση των αποτελεσμάτων του κρατικού προϋπολογισμού των ετών 2009 - 2015. Τα μεγέθη της οικονομίας, το πρωτογενές έλλειμμα σε ονομαστικό ποσό από το 2009 έως το 2015 είναι ύψους 50 δισεκατομμυρίων ευρώ. Πρωτογενή ελλείμματα 20 δισεκατομμύρια το 2009, 8 δισεκατομμύρια το 2010, 12 δισεκατομμύρια το 2011, 4 δισεκατομμύρια το 2012, 5,7 δισεκατομμύρια το 2013 και ένα οριακό πλεόνασμα μισού δισεκατομμυρίου, λίγο παραπάνω, 673 εκατομμυρίων ευρώ το 2014. Κατανοείτε, ότι όταν υπάρχει μια τέτοια κατάσταση ελλειμμάτων, που στην ουσία είναι ένα έλλειμμα στον πραγματικό εθνικό πλούτο, των 50 δισεκατομμυρίων, όταν αυτό αντανακλά μια μείωση 24,2% του Α.Ε.Π. ως πρωτογενές έλλειμμα στην οικονομία δεν θα μπορούσε ποτέ μια χρονιά, του 2014, βγάζοντας ένα οριακό πλεόνασμα να μπορούσε να ήταν πραγματικά μια χρονιά success story. Εξάλλου, και τα στοιχεία συνομολογούν, έτσι κι αλλιώς, ότι οι εκθέσεις του ΔΝΤ τον Απρίλιο του 2014, όπως και οι εκθέσεις του EUROGROUP, μιλάνε ξεκάθαρα για το τι συνέβαινε εκείνη την περίοδο. Να «πιάσω» την έκθεση του ΔΝΤ του 2014. Το αρχικό πρόγραμμα προέβλεπε 16 τριμηνιαίες αξιολογήσεις εκ των οποίων μόνο πέντε ολοκληρώθηκαν και αυτές με σημαντικές καθυστερήσεις, από τον Μάρτιο του ‘12 έως τον Ιούνιο του ‘14. Μετά τον Ιούνιο του ‘14 το πρόγραμμα «εκτροχιάστηκε».

Μετά τον Ιούνιο του 2014, το πρόγραμμα εκτροχιάστηκε. Μόλις το πρόγραμμα εξετράπη από την πορεία του, το πρωτογενές πλεόνασμα μειώθηκε στο 0,25% του Α.Ε.Π. μέχρι το 25, κάτω από τον αρχικό στόχο του προγράμματος 4,5% του Α.Ε.Π. και τον αναθεωρημένο στόχο του προγράμματος στο 3,5% του Α.Ε.Π. - δηλαδή, 14 φορές κάτω από τον στόχο. Το κενό, μάλιστα, μεταξύ του 0,4 πρωτογενούς πλεονάσματος που πέτυχε η Κυβέρνηση σε σχέση με το στόχο 1,5% που είχε τεθεί, έφεραν απαιτήσεις για 2 δισεκατομμύρια *(ευρώ)* μέτρα, διότι δημιουργήθηκε ένα δημοσιονομικό κενό 1,1% του Α.Ε.Π.

Επίσης, τότε, οι Θεσμοί ζητούσαν άλλα 3 δισ. μέτρα ώστε να πιαστεί ο στόχος του 2015, που σας θυμίζω ότι ήταν 3% πρωτογενές πλεόνασμα. Επομένως, 5 δισ. ευρώ. Εάν, μάλιστα, σε αυτά συνυπολογίσουμε και τις διαφορετικές εκτιμήσεις του Δ.Ν.Τ. που ζητούσε άλλα 4 δισ. ευρώ μέτρα, για να κλείσει 5 δισ. η αξιολόγηση, στο σύνολο της διετίας 2015-2016 οι προβλέψεις ήταν για ένα κενό 9 δισεκατομμυρίων ευρώ.

Και θέλω να πω ξεκάθαρα ότι, μιλώντας και για το περίφημο δημοψήφισμα, ότι πολιτικό αποτέλεσμα αυτού του δημοψηφίσματος - ανεξαρτήτως των αντιλήψεων που μπορεί να έχει ο καθένας, των απογοητεύσεων ή όχι σε σχέση με το πολιτικό αποτέλεσμα- είναι και το γεγονός ότι συνολικά την τετραετία 2015-2018 άνοιξε ένας δημοσιονομικός χώρος, όπως είπα πριν, 11% του Α.Ε.Π. , 20 δισ. ευρώ. Ιδιαίτερα στα δύσκολα τα χρόνια τα πρώτα 2016-2017, ήταν 6,5% του Α.Ε.Π., 11 δισ. ευρώ. Αυτό και μόνο δείχνει και την πραγματική σημασία που είχε και αυτή η πολιτική διαπραγμάτευση σε σχέση με αυτό.

Όσον αφορά στο δεύτερο στοιχείο, για το κόστος διαπραγμάτευσης, αυτά τα 100 δισ. ευρώ του Ρέγκλινγκ ή όσο τα ανέβαζε ο καθένας όπου ήθελε 200, 300 κ.λπ., να πω ξεκάθαρα, πολύ γρήγορα, δύο πράγματα. Τα 86 δισ. ευρώ δεν μπορεί να αποτελούν στην ουσία ένα νέο χρέος. Ξεκάθαρα, για τον πολύ απλό λόγο ότι δεν μπορούμε να υιοθετήσουμε την άποψη ότι ολόκληρο το ποσό μιας δανειακής σύμβασης αφορά ένα νέο χρέος, συμπλήρωση ενός παλαιότερου χρέους, εάν δεν δεις με ποιον τρόπο αυτό δούλεψε και δαπανήθηκε. Πόσα από αυτά τα δισεκατομμύρια ευρώ οδήγησαν σε αναχρηματοδότηση του παλαιού χρέους, σε νέες δανειακές συμβάσεις; Τα 54 δισ. από τα 86 δισεκατομμύρια πήγαν σε επαναδιαπραγμάτευση του παλαιού χρέους. Εικοσιπέντε δισ. υπολογίζονταν για την ανακεφαλαιοποίηση των τραπεζών, εκ των οποίων χρησιμοποιήθηκαν μόλις τα 5 δισ. ευρώ. Επτά δισ. ευρώ πήγαν σε ληξιπρόθεσμες οφειλές του ελληνικού δημοσίου, εκ των οποίων τα 4,5 δισεκατομμύρια ευρώ προϋπήρχαν από το 2014. Δηλαδή, μεταφέραμε 7 δισεκατομμύρια ευρώ υποχρεώσεις της Πολιτείας προς τους ιδιώτες σε 7 δισ. υποχρεώσεις προς τους ευρωπαϊκούς θεσμούς. Άρα, δεν υπήρξε καμία δημιουργία νέου χρέους. Με αυτήν, λοιπόν, την έννοια, η επαναδιαπραγμάτευση και σε σχέση με και τα ευνοϊκά επιτόκια της Σύμβασης - αν δούμε και την Έκθεση του Hugo Dixon- αφορά περίπου μια μίνι ελάφρυνση του χρέους κατά 40 δισεκατομμύρια ευρώ.

Τα υπόλοιπα 20 δισ. ευρώ, κατά τον κ. Ρέγκλινγκ, είναι οι προβλέψεις του Δ.Ν.Τ., επειδή υπήρχε και εκείνη η πολιτική κατάσταση στη χώρα, που υπήρξαν υπεραισιόδοξες προβλέψεις του Δ.Ν.Τ. πριν το 2015 και υπερ-απαισιόδοξες προβλέψεις του Δ.Ν.Τ. μετά την ανάληψη της διακυβέρνησης από τον ΣΥ.ΡΙΖ.Α. και τα νέα οικονομικά μεγέθη μετά το 2015.

Οι Προϋπολογισμοί, λοιπόν, προέβλεπαν ανάπτυξη 2,5% το 2015 και 3,5% το 2016, δηλαδή μια ανάπτυξη κοντά στο 6%, που και αυτή από μόνη της δημιουργεί ένα ποσό των 10 δισεκατομμυρίων ευρώ και όχι των 20 δισεκατομμυρίων ευρώ. Οι προβλέψεις, όμως, αν δεν υλοποιηθούν, δεν είναι απώλεια, έτσι και αλλιώς, οικονομική.

Με την ίδια λογική θα μπορούσαμε και εμείς και με την ίδια μεθοδολογία να πούμε ότι τα έτη 2011, 2012 και 2013 που δεν ικανοποιήθηκαν οι προβλέψεις του Δ.Ν.Τ. και δεν κατάφερε η προηγούμενη κυβέρνηση να υλοποιήσει αυτές τις προβλέψεις, είχαμε μια ζημιά 33 δισεκατομμυρίων ευρώ στην οικονομία. Δεν μπορούμε να υλοποιούμε τέτοιου είδους αντιλήψεις.

Εξάλλου, είναι ξεκάθαρο και κλείνω με αυτήν την υπόθεση ότι, το ονομαστικό ποσό του χρέους πριν από την διαπραγμάτευση 31/12/2014 με τα επίσημα στοιχεία του Eurogroup και του Δ.Ν.Τ. ήταν 324 δισεκατομμύρια ευρώ και ένα χρόνο μετά, αμέσως μετά την διαπραγμάτευση και αμέσως μετά τη λήψη της νέας δανειακής σύμβασης, το χρέος ήταν σε ονομαστικό ποσό 321 δισεκατομμύρια ευρώ. Τρία δισεκατομμύρια ευρώ κάτω από το ονομαστικό χρέος ένα χρόνο πριν. Για να τελειώνουμε και με την υπόθεση του κόστους, του περίφημου κόστους διαπραγμάτευσης.

Η έξοδος, λοιπόν, του 2018 ήταν μια έξοδος που υλοποιήθηκε και σας επαναλαμβάνω ότι ήταν το αποτέλεσμα ενός πολιτικού σχεδιασμού. Τι προέβλεπε αυτός ο πολιτικός σχεδιασμός: Επίτευξη στόχων του προγράμματος, δηλαδή τα μεγέθη, τα οποία έτσι και αλλιώς υπογράψαμε ότι έπρεπε να υλοποιήσουμε τους στόχους της δημοσιονομικής προσαρμογής και μάλιστα επαυξημένα με υπέρ αποδόσεις στόχων.

Και εδώ να κάνω μια παρένθεση. Προφανώς οι υπέρ αποδόσεις των πρωτογενών πλεονασμάτων αφορούσαν και το φορολογικό αποτύπωμα. Η φορολογική πολιτική σαφέστατα και έχει αποτύπωμα στην επίτευξη αυτών των στόχων, όχι όμως μόνον αυτό. Η καλή πορεία του ασφαλιστικού συστήματος, το κλείσιμο της μαύρης τρύπας στον ΕΟΠΥΥ, το κλείσιμο της μαύρης τρύπας στον ΕΦΚΑ, η υπέρ απόδοση των εσόδων στα ασφαλιστικά Ταμείο και στον ΕΟΠΥΥ, έδωσαν ένα μεγάλο αβαντάζ και ένα μεγάλο δημοσιονομικό χώρο, αφαιρώντας την αφαίμαξη στόχων από τον κρατικό Προϋπολογισμό προς τα ασφαλιστικά Ταμεία. Και επίσης, η εφαρμογή των μη παραμετρικών μέτρων, τα αδήλωτα εισοδήματα, τα οποία και αυτά επέφεραν ένα μεγάλο οικονομικό έσοδο στο κράτος.

Επίσης, ο εξορθολογισμός των δαπανών, το χτύπημα της διαφθοράς - αυτός ο Κωδικός ζημιάς του Δημόσιου, ξέρουμε πολύ καλά και από τις Εξεταστικές πόσο στοιχίσει και στην ελληνική οικονομία και στην ελληνική κοινωνία.

Επίσης, νομίζω ότι η Αξιωματική Αντιπολίτευση όλο αυτό το διάστημα ποντάρισε πάρα πολύ στα σενάρια καταστροφολογίας, σε μια «πολιτική Αρμαγεδδώνα». Μίλησαν και το ξέρουν πολύ καλά στο πολιτικό σκηνικό για «κόφτη μισθών και συντάξεων», μια κινδυνολογία χρόνων, Κόφτης μισθών, Κόφτης συντάξεων. Ήρθε ο Κόφτης των δανειακών υποχρεώσεων της χώρας στο 15% του Α.Ε.Π. για πάρα πολλά χρόνια. Όταν το παραλάβαμε με δανειακές υποχρεώσεις ύψους 30% του Α.Ε.Π., κατάφεραν για πάρα πολλά χρόνια οι δανειακές υποχρεώσεις της χώρας να είναι στο 15%, αφήνοντας ένα σημαντικό δημοσιονομικό χώρο, ώστε να μπορούμε να λειτουργήσουμε με μέτρα αναπτυξιακά και στοχευμένα στην κοινωνική πολιτική.

Μιλούσαν για Τέταρτο Μνημόνιο. Ήρθε το κλείσιμο των αξιολογήσεων, η έξοδος από τα μνημόνια, ήρθε το ευρωπαϊκό εξάμηνο, στο οποίο η χώρα μας ως κανονική ευρωπαϊκή χώρα καταθέτει τους προϋπολογισμούς της, για πρώτη φορά μετά από πάρα πολλά χρόνια.

Και νομίζω ότι δεν έκατσε σε αυτήν την υπόθεση, επίσης, τίποτα από ό,τι μπόρεσαν να προβλέψουν. Μια εκλογολογία απίστευτη, όπου κάθε χρονιά η αξιωματική αντιπολίτευση ζητούσε - δια στόματος του Αρχηγού της- εκλογής και τελικά, απ' ό,τι φαίνεται, αυτή θα είναι η πιο μακροβιότερη Κυβέρνηση εντός μνημονιακών προγραμμάτων, που θα μπορεί να ολοκληρώσει απόλυτα και το δικό της πολιτικό κύκλο.

Και νομίζω ότι αυτή την πορεία προς την έξοδο από τα μνημόνια, ανεξαρτήτως της άποψης που έχει ο καθένας και των πολιτικών στόχων που βάζει, την επιβεβαιώνουν απόλυτα και οι δηλώσεις συγκεκριμένων ευρωπαίων αξιωματούχων. Θα σας αναφέρω μερικές.

Εντέν, ο Πρόεδρος Eurogroup: «Θετικές εκτιμήσεις για την ελληνική οικονομία. Τέλος των μνημονίων. Σταθερή επιστροφή στην ανάπτυξη για πάρα πολλά τρίμηνα, εδώ και πάρα πολύ καιρό. Δημοσιονομική υπέρ απόδοση της οικονομίας. Προβλέψεις για επίτευξη των στόχων για το 2019. Καμία ανησυχία.» Και το γεγονός ότι δεν λάβαμε, ως χώρα, διευκρινιστική επιστολή από την Επιτροπή Οικονομικών του Ευρωπαϊκού Κοινοβουλίου, αποτυπώνει ξεκάθαρα την κατάσταση και αυτήν την εκτίμηση των ευρωπαϊκών Θεσμών στα μεγέθη της οικονομίας, τα οποία έχουμε καταθέσει στο σχέδιο του Προϋπολογισμού του 2019.

Επίσης, οι δηλώσεις του κυρίου Μοσκοβισί, Επίτροπου Οικονομικών Υποθέσεων: «Μην περιμένετε κακές εκπλήξεις. Δεν θα υπάρξουν κακές εκπλήξεις την πορεία των συζητήσεων στους ευρωπαϊκούς Θεσμούς. Τα στοιχεία μας δεν επιδέχονται αμφισβήτησης. Έξοδος από τα μνημόνια τον Αύγουστο του 2018, ξεκάθαρη. Τα μέτρα για τη μείωση της προσωπικής διαφοράς δεν θα λειτουργήσουν έτσι και αλλιώς.»

Τελειώνοντας, θα ήθελα να πω δύο-τρία στοιχεία. Νομίζω ότι αυτός ο πολιτικός σχεδιασμός, ο οποίος υλοποιήθηκε και στον Προϋπολογισμό – Ισολογισμό του 2016 και οι υπόλοιποι Ισολογισμοί ήταν ένας συγκεκριμένος πολιτικός σχεδιασμός, όπως είπα και στην αρχή. Ήταν ένας πολιτικός σχεδιασμός, ο οποίος κατάφερε, τέλος του 2018, να κάνει μια σημαντική δημοσιονομική επεκτατική πολιτική και μια ισχυρή κοινωνική απόδοση των οικονομικών μεγεθών. Και είμαστε πολύ χαρούμενοι που πλέον, αντί για μέτρα όπως μας κατηγορούσε η αντιπολίτευση ότι θα φέρουμε αντί για αντίμετρα, τελικά - απ' ό,τι φαίνεται- φέρνουμε αντίμετρα χωρίς μέτρα. Και για το μέτρο της προσωπικής διαφοράς στις συντάξεις και για το μέτρο της μείωσης του αφορολόγητου. Σύμφωνα και με τις δηλώσεις του κυρίου Μοσκοβισί και άλλων ευρωπαίων αξιωματούχων, αν υπάρχει το δημοσιονομικό περιθώριο και υπάρξει δημοσιονομική αξιοπιστία στην επίτευξη των στόχων και αυτό είναι ένα ζήτημα το οποίο μπορεί, έτσι και αλλιώς, να μην εφαρμοστεί από το 2020.

Αυτή, λοιπόν, η δημοσιονομική επέκταση φέρνει συγκεκριμένα αποτελέσματα, δίνοντας την δυνατότητα πολιτικά να υλοποιήσουμε τις εξαγγελίες του Πρωθυπουργού, στη Θεσσαλονίκη, για σχεδόν το σύνολο των αντίμετρων .

Θέλω σ' αυτό το σημείο να πω, σε σχέση με την εισφοροκαταιγίδα και την εισφοροεπίθεση, ότι τα επίσημα στοιχεία και της ΕΣΕΕ και του Υπουργείου Εργασίας δείχνουν ξεκάθαρα ότι το 2016, τη χρονιά που μιλάμε για τον ισολογισμό, οι ασφαλιστικά ενήμεροι ελεύθεροι επαγγελματίες ήταν μόλις 50%, το 2017 ήταν 75%, σήμερα μιλάμε για 78% και το 2016 οι εισφορές που ήταν κάτω από 200 € μηνιαίως ήταν μόλις το 27% των επαγγελματιών και σήμερα βρίσκονται στο 87%.

Η επιδότηση των εισφορών της κοινωνικής ασφάλισης για νέους κάτω των 24 ετών, η μεσοσταθμική μείωση 10% του ΕΝΦΙΑ και στις λαϊκές κατοικίες θα φτάσει μέχρι και 30%, η μείωση του φόρου εισοδήματος των νομικών προσώπων από 29% στο 25% στην επόμενη τετραετία σταδιακά με 1% ανά έτος, η μείωση 5 ποσοστιαίων μονάδων του φορολογικού συντελεστή στα μερίσματα, οι σταθερές θέσεις εργασίας και η οριστική θεσμοθέτηση της «Βοήθειας στο Σπίτι» 3000 εργαζομένων, η ενίσχυση της εκπαίδευσης με ισχυρή στόχευση στις σχολικές μονάδες ειδικής αγωγής και, τέλος, το κοινωνικό μέρισμα στο τέλος του 2018, ανάλογα με τον ελεύθερο δημοσιονομικό χώρο για τρίτη συνεχόμενη χρονιά. Η αποφυγή της μείωσης της προσωπικής διαφοράς και το μέτρο αυτό θα διατηρήσει περίπου 2 δισ. € στην πραγματική οικονομία, δημιουργώντας έναν όγκο ανάπτυξης περίπου 0,5% του Α.Ε.Π..

Τέλος, νομίζω ότι οι συλλογικές συμβάσεις εργασίας, η προστασία της εργασίας, η αύξηση του κατώτατου μισθού και η ήδη ψηφισμένη κατάργηση του υποκατώτατου μισθού είναι πολύ σημαντικά ζητήματα προστασίας της εργασίας.

Τέλος και ολοκληρώνω μ’ αυτό, νομίζω ότι αυτοί είναι οι πραγματικοί όροι, κατά τη γνώμη μου, συνάδελφοι και συναδέλφισσες, σε σχέση με την πολιτική συζήτηση τα επόμενα χρόνια, δεν είναι παροχολογία, δεν είναι προεκλογικός σχεδιασμός μέτρων, είναι μέτρα αναπτυξιακά με κοινωνικό πρόσημο, είναι η ενίσχυση του λαϊκού εισοδήματος που διοχετεύεται αποκλειστικά στην κατανάλωση.

Νομίζω ότι αυτή η ατζέντα είναι η ατζέντα τον επόμενο χρόνο, το 2019, που είναι χρόνος εκλογικών μαχών και στην Ελλάδα και στην Ευρώπη. Οι πολιτικές και οι αντιλήψεις και οι πολιτικές τακτικές περί Μαδούρου, ανομίας, αθεΐας και όλα τα άλλα δεν πετυχαίνουν. Στο μόνο που η Αξιωματική Αντιπολίτευση ως κυβέρνηση πέτυχε το προηγούμενο διάστημα ήταν στην καλή επίδοση του διαγράμματος όπου στον κάθετο άξονα υπήρξε η λέξεη νεοφιλελευθερισμός και στον οριζόντιο άξονα η λέξη αποτυχία. Σ' αυτό το διάγραμμα πήγε πάρα πολύ καλά, ήταν τόσο νεοφιλελεύθερη όσο και αποτυχημένη!

Ευχαριστώ.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής):** Ευχαριστώ, κ. Παυλίδη.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.):** Σας ευχαριστώ πολύ, κύριε Πρόεδρε.

Ας μιλήσουμε λίγο για την πραγματικότητα, όμως, από εδώ και πέρα. Θα συζητήσουμε λίγο για το 2016 και θα μιλήσω και για τον Προϋπολογισμό 2019.

Πρώτα απ' όλα τι είναι το 2016; Είναι το πρώτο έτος πλήρους εφαρμογής του τρίτου προγράμματος οικονομικής πολιτικής που υπέγραψε η κυβέρνηση ΣΥ.ΡΙΖ.Α.- ΑΝ.ΕΛ. Υπογράψατε πρόγραμμα! Επειδή είπατε, κύριε συνάδελφε, ότι βγήκαμε από τα μνημόνια, καλό θα ήταν να διαβάσετε όλα τα κείμενα, μιλάνε για πρόγραμμα και όχι για μνημόνια. Υπάρχει μεγάλη διαφορά! Είμαστε μέσα στα μνημόνια και τις μνημονιακές πολιτικές, είμαστε εκτός προγράμματος! Ακόμη και αυτό που σήμερα έβγαλε η Ευρωπαϊκή Επιτροπή δείχνει την ιδιαιτερότητα της Ελλάδος σε σχέση με τις άλλες χώρες. Είμαστε σε καθεστώς ενισχυμένης εποπτείας. Καμία άλλη χώρα που βγήκε από τα προγράμματα δεν είναι σε αντίστοιχο καθεστώς.

Γιατί λέμε ότι το πρόγραμμα είναι αχρείαστο; Πρώτα απ' όλα δεν το λέμε εμείς, το λένε οι ίδιοι οι εταίροι που εσείς επικαλεστήκατε. Άρα, δεν μπορούμε να τους επικαλούμαστε για τα θετικά και για τα αρνητικά να τους ξεχνάμε. Μίλησαν όλοι, στο σύνολό τους, για αχρείαστο πρόγραμμα, διότι η χώρα θα έβγαινε από το δεύτερο πρόγραμμα οικονομικής πολιτικής. Αχρείαστο πρόγραμμα αποτέλεσμα της δήθεν ηρωικής, γεμάτης αυταπάτες, δημιουργική ασάφεια και τυχοδιωκτισμούς, διαπραγμάτευσης του πρώτου εξαμήνου του 2015, το οποίο κόστισε, σύμφωνα με τις εκτιμήσεις των Θεσμών, μέχρι 200 δισ. € και μην μπερδεύετε τα μέτρα με το κόστος! Άλλο τα μέτρα λιτότητας και άλλο το κόστος.

Κύριε συνάδελφε, αλήθεια, για το τραπεζικό σύστημα δεν μας είπατε τίποτα! Για την τρίτη ανακεφαλαιοποίηση δεν μας είπατε! Για την οριστική απώλεια τουλάχιστον 25 δισ. € από την τρίτη ανακεφαλαιοποίηση από την αλλαγή του ιδιοκτησιακού καθεστώτος των τραπεζών και από την κατάρρευση των μετοχών, δεν είπατε τίποτα! Δε σας απασχολεί; Μείζον θέμα!

Κάτι ψελλίσατε για την ανάπτυξη. Θέλω να σας πω ότι εάν ανατρέξετε στα κείμενα, η χώρα το 2013 και το 2014, για μοναδικές χρονιές εντός μνημονίων μέχρι και σήμερα, υπερκάλυπτε τους στόχους για την ανάπτυξη. Μόνο τα δύο χρόνια από το 2010 έως το 2018, η Ελλάδα πετύχαινε καλύτερα απ' ό,τι εκτιμούσαν οι Θεσμοί στην ανάπτυξη. Και μια παρατήρηση: Το 2013, υποθέτω, εν τη ερήμει του λόγου σας, είχαμε πρωτογενές πλεόνασμα και όχι έλλειμμα. Δείτε καλύτερα τα στοιχεία!

Άρα, η εκτέλεση του προϋπολογισμού του 2016 επιβεβαιώνει αυτά τα στοιχεία. Η οικονομία παρέμεινε για δεύτερη χρονιά σε ύφεση - υπενθυμίζω ότι ήταν με θετικό πρόσημο το 2014 - οι ληξιπρόθεσμες οφειλές ιδιωτών και δημοσίου διογκώθηκαν, το πρόγραμμα δημοσίων επενδύσεων υποεκτελέστηκε, κεφαλαιακοί περιορισμοί που υποβλήθηκαν το 2015 συνέχισαν να υφίστανται και η χώρα παρέμεινε απούσα από το πρόγραμμα ποσοτικής χαλάρωσης.

Συνεπώς, συμπερασματικά, η χώρα μετά το καταστροφικό πρώτο εξάμηνο του 2015 μπήκε σε κατάσταση παραλυτικής στασιμότητας, κατάστασης στην οποία ακόμη και σήμερα συνεχίζει να σέρνεται.

Θα μου επιτρέψετε να κάνω ορισμένες συγκεκριμένες παρατηρήσεις για το 2016 πριν έρθω στο 2019.

Πρώτη παρατήρηση: Η κυβέρνηση εμφάνισε το 2016 ένα αχρείαστο υπερπλεόνασμα. Πώς δημιουργήθηκε όμως αυτό; Δημιουργήθηκε από την υπερφορολόγηση νοικοκυριών και επιχειρήσεων και από την εσωτερική στάση πληρωμών. Ποιο ήταν το αποτέλεσμα αυτής της επιλογής; Το στέγνωμα της αγοράς από ρευστότητα και η διατήρηση της ύφεσης στην οικονομία. Και επειδή, αγαπητέ κύριε συνάδελφε του ΣΥ.ΡΙΖ.Α., μιλάμε και για την Έκθεση του Ελεγκτικού Συνεδρίου, για να δούμε τι λέει η Έκθεση αυτή: «Η μείωση των εξόδων του κρατικού προϋπολογισμού προέκυψε από τον περιορισμό πιστώσεων για την πληρωμή ληξιπρόθεσμων υποχρεώσεων παρελθόντων οικονομικών ετών φορέων της γενικής κυβέρνησης και για την πληρωμή δαπανών ΠΔΕ» και καταλήγει η Έκθεση του Ελεγκτικού συνεδρίου, που είδαμε πριν από λίγες ώρες «Οι περιστολές αυτές οδήγησαν σε περιορισμό της ρευστότητας στην πραγματική οικονομία». Αυτή, συνεπώς, η σκόπιμη κυβερνητική επιλογή, το λέω για δεύτερη φορά, συνεχίζεται και σήμερα και θα επανέλθω, είναι μείζον θέμα αυτό.

Είναι χαρακτηριστικό ότι μέχρι σήμερα που μιλάμε στην εκτέλεση του φετινού προϋπολογισμού η υπερκάλυψη των δημοσιονομικών στόχων έρχεται απολύτως από το Πρόγραμμα Δημοσίων Επενδύσεων, το οποίο έχει καταρρεύσει, από τη μη επιστροφή φόρων στους ιδιώτες και από τη μείωση των πρωτογενών δαπανών εξαιτίας της εσωτερικής στάσης πληρωμών. Αυτή η απόκλιση από τους στόχους ισοδυναμεί, ισούται με την υπέρβαση του πρωτογενούς πλεονάσματος για να μοιράσετε μέρισμα. Είναι επιλογή της κυβέρνησης αυτή η στρατηγική.

Δεύτερη παρατήρηση για 2016: Η χώρα παρέμεινε σε ύφεση. Δεν άκουσα να το λέτε! Δεν ήταν σε ύφεση του 2014. Η κυβέρνηση στον προϋπολογισμό της ομολογεί ότι το 2014 είχαμε ρυθμό ανάπτυξης + 0,7 και μην ακούω ότι για πρώτη φορά η χώρα έχει ανάπτυξη φέτος ή πέρυσι! Για πρώτη φορά είχε το 2014 με θετικές προοπτικές για τα επόμενα χρόνια.

Επειδή επικαλεστήκατε τους Θεσμούς, τι έλεγαν οι Θεσμοί στις Εκθέσεις τους, οι οποίες υπάρχουν ακόμη και σήμερα; Ότι η χώρα θα έτρεχε μετά το 2014 με ρυθμούς ανάπτυξης άνω του 3%, 3,2% και 3,5%. Πόσο έτρεξε τελικά; Με - 0,2% και 0,4%. Αυτό ήταν το καταστροφικό αποτέλεσμα των δύο πρώτων ετών διακυβέρνησης των ΣΥ.ΡΙΖ.Α. – ΑΝ.ΕΛ. Αποτέλεσμα; Απώλεια δυνητικού πλούτου άνω των 25 δις. ευρώ μόνο από τα δύο πρώτα χρόνια και, σύμφωνα με τις διεθνείς εκθέσεις, η Ελλάδα αποτέλεσε εκείνη τη στιγμή το 2015 και το 2016 «τη μοναδική αρνητική αναπτυξιακή έκπληξη παγκοσμίως», για να προσγειωθούμε στην πραγματικότητα.

Τρίτη παρατήρηση: Οι ληξιπρόθεσμες οφειλές του δημοσίου το 2016 εκτοξεύτηκαν. Υπενθυμίζω ότι η προηγούμενη κυβέρνηση παρέλαβε τις ληξιπρόθεσμες οφειλές - αρκεί κανείς να δει τα σημερινά στοιχεία του Υπουργείου Οικονομικών που τα επιβεβαιώνουν - στα 9,6 δισ. ευρώ στο τέλος του 2012 και τα παρέδωσε στην κυβέρνηση των ΣΥ.ΡΙΖ.Α.- ΑΝ.ΕΛ. στα 3,8 δισ. ευρώ. Στο μεταξύ, από τότε μέχρι σήμερα, η κυβέρνηση πήρε 7 δισ. ευρώ από τις δόσεις του δανείου και όμως οι οφειλές αυτές είναι 2,5 δισ. ευρώ. Πώς έγινε αυτό το θαύμα;

Πολύ απλά, γιατί η κυβέρνηση δημιουργεί ληξιπρόθεσμες οφειλές από την πίσω πόρτα. Και θα το επαναλάβω και σήμερα, κύριε Υπουργέ, είναι γνωστή η δέσμευσή σας για πλήρη εκκαθάριση των ληξιπρόθεσμων οφειλών στις 20 Αυγούστου. Ξέρετε πολύ καλά, ότι σήμερα που μιλάμε αυτές είναι 2,5 δισ. €. Συνεπώς, πέσατε έξω.

Τέταρτη παρατήρηση. Το ιδιωτικό χρέος. Το ιδιωτικό χρέος διογκώθηκε. Δεν άκουσα κουβέντα για το ιδιωτικό χρέος. Την μεγάλη ωρολογιακή βόμβα της ελληνικής οικονομίας. Αυτό ήταν το αποτέλεσμα της φορολογικής επιδρομής της σημερινής κυβέρνησης σε νοικοκυριά και επιχειρήσεις, η οποία εξάντλησε την φοροδοτική ικανότητα των πολιτών.

Νέοι φόροι, πρόσθετοι φόροι παντού, έμπνευσης, ιδιοκτησίας και εκτέλεσης της κυβέρνησης του κ. Τσίπρα.

Για να θυμίσουμε λίγο, ποιους φόρους επιβάλλατε το 2016.

Αύξηση του Φ.Π.Α.

Αύξηση του φόρου εισοδήματος νομικών προσώπων.

Αύξηση σε κατηγορίες του ΕΝΦΙΑ.

Αύξηση του φόρου εισοδήματος στους αγρότες.

Αύξηση ασφαλιστικών εισφορών.

Αύξηση τελών κυκλοφορίας.

Αύξηση των φόρων στα τσιγάρα, στον καφέ και στη βενζίνη.

Αύξηση του φόρου στο πετρέλαιο θέρμανσης.

Πρώτη μείωση του αφορολόγητου ορίου, για την οποία κάποιος θα είχε παραιτηθεί, εάν τυχόν γινόταν αυτή και προφανώς αναφέρομαι στον κ. Τσακαλώτο.

Αύξηση των συντελεστών της εισφοράς αλληλεγγύης.

Αύξηση της φορολόγησης των μερισμάτων.

Επιβολή φόρου διαμονής σε ξενοδοχεία και ενοικιαζόμενα δωμάτια.

Επιβολή φόρου στα ηλεκτρονικά τσιγάρα.

Ειδικό τέλος στη σταθερή τηλεφωνία και στη συνδρομητική τηλεόραση και άλλοι φόροι.

Πόσοι; 29 νέοι φόροι. Με αποτέλεσμα, η έκθεση του Ελεγκτικού Συνεδρίου, που σήμερα συζητήσαμε να υποστηρίζει: «Oι σημαντικές υστερήσεις σε κατηγορίες εσόδων οφείλονται στην υψηλή φορολογία των ελληνικών νοικοκυριών, σε συνδυασμό με την σταδιακή μειούμενη φοροδοτική ικανότητα αυτών».

Αυτή όμως η κυβερνητική ανευθυνότητα συνεχίζεται μέχρι και σήμερα, με αποτέλεσμα οι ληξιπρόθεσμες οφειλές των ιδιωτών σε εφορία διαμορφώθηκε στα 103 δισ. €. Ποσό αυξημένα από το τέλος του 2014; 40%. 40% έχει αυξηθεί σήμερα το χρέος των πολιτών στις εφορίες σε σχέση με το τέλος του 2014. Αυτό είναι το success story της σημερινής κυβέρνησης.

5η παρατήρηση. Το Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων του 2016 υποεκτελέστηκε κάτω από το στόχο 500 εκατομμύρια. Και δυστυχώς, αυτή η καταστροφική πολιτική επιλογή συνεχίζεται μέχρι και σήμερα.

Από τις αρχές του 2016 μέχρι και σήμερα, κύριοι συνάδελφοί, πόσο είναι κάτω το Πρόγραμμα Δημοσίων Επενδύσεων από τον στόχο; 2.6 δισεκατομμύρια ευρώ. Στο χαμηλότερο ύψος της τελευταίας δεκαετίας.

Και προσέξτε, στο δήθεν αναπτυξιακό ολιστικό σχέδιο που έχει η κυβέρνηση τι υποστηρίζει; Ότι το Πρόγραμμα Δημοσίων Επενδύσεων θα είναι ο βασικός μηχανισμός χρηματοδότησης της ανάπτυξης.

Δηλαδή, ο βασικός μηχανισμός χρηματοδότησης της ανάπτυξης, που είναι το Πρόγραμμα Δημοσίων Επενδύσεων έχει πέσει κάτω από το στόχο 2,5 δισεκατομμύρια ευρώ. Και εσείς, αυτή η κυβέρνηση θα φέρει ανάπτυξη;

Και κάτι είπατε ότι το 2019 δεν έχει νέα μετρά. Όταν το Πρόγραμμα Δημοσίων Επενδύσεων το περικόπτετε σε σχέση με τον στόχο που είχατε πριν ένα χρόνο 550 εκατ., αυτό δεν είναι ένα μέτρο;

Κόβετε το Πρόγραμμα Δημοσίων Επενδύσεων 550 εκατ.. Να το πω πολύ απλά; Τα μισά από τα μέτρα τα οποία θα δώσετε ως επεκτατική δημοσιονομική πολιτική το 2019 είναι το Πρόγραμμα Δημοσίων Επενδύσεων. Είναι ή δεν είναι μέτρο 550 εκατ. κάτω το Πρόγραμμα Δημοσίων Επενδύσεων το 2019; Προφανώς είναι μέτρο.

Και επειδή είπατε κάτι για τα αντίμετρα ή για τα μέτρα που θα εφαρμοστούν, γιατί δεν είπατε και ποια δεν θα εφαρμοστούν; Δεν θα εφαρμοστεί η επέκταση του προγράμματος στα σχολικά γεύματα.

Δεν θα γίνουν νέες μονάδες προσχολικής εκπαίδευσης και νηπιαγωγεία.

Δεν θα γίνει η επιδότηση ενοικίου.

Δεν θα γίνουν επενδύσεις σε υποδομές εργασίας.

Δεν θα γίνουν επενδύσεις σε υποδομές πρωτογενούς τομέα.

Δεν θα γίνει κάτι με το αναπτυξιακό νόμο.

Δεν θα υλοποιηθούν προγράμματα ενεργητικών πολιτικών για την απασχόληση υλοποιούμενα από τον ΟΑΕΔ.

Δεν θα επιδοτηθεί η συμμετοχή των ασφαλισμένων για συνταγογραφούμενα φάρμακα.

Αυτά είναι τα αντίμετρα, τα οποία είχατε υποσχεθεί το 2017 ότι θα υλοποιηθούν και δεν θα υλοποιηθούν. Να πείτε και αυτά.

Τελευταία παρατήρηση, 6η , για το 2016, ο εσωτερικός δανεισμός με την εκτόξευση των συμφωνιών επαναγοράς, δηλαδή των repos, μέσω του «σκουπίσματος» των ταμειακών διαθεσίμων όλων των φορέων της γενικής κυβέρνησης εκτινάχθηκε.

Αυτή η συνειδητή κυβερνητική επιλογή συνεχίζεται μέχρι και σήμερα. Προκειμένου να γίνει τι; Να χτιστεί ένα «μαξιλάρι» ασφαλείας με υπέρμετρο και σχετικά ακριβό εσωτερικό δανεισμό. Ποιο είναι το αποτέλεσμα; Παραλάβατε τα repos στα 8,5 δις και σήμερα τα repos είναι στα 21 δις. Ενώ θα μπορούσατε να διεκδικήσετε ένα κομμάτι από τους αναξιοποίητους πόρους του τρίτου προγράμματος οικονομικής πολιτικής που είναι 24 δισ. €. Αυτά για το 2016.

Πάμε τώρα στα 2019, που μόλις κατατέθηκε, στον προϋπολογισμό του 2019. Δυστυχώς είμαστε στο ίδιο έργο ως θεατές. Η κυβέρνηση πανηγυρίζει όπως και ο αγαπητός συνάδελφος του ΣΥΡΙΖΑ. Υποστηρίζω ότι η χώρα βγήκε από τα μνημόνια όταν οι βαριές πολιτικές λιτότητας συνεχίζονται μέχρι και σήμερα, οι δημοσιονομικοί στόχοι παραμένουν υψηλοί για πολλά χρόνια, δημόσια περιουσία είναι δεσμευμένη για έναν αιώνα. Και η χώρα, το τονίζω, επαναλαμβάνεται στο σημερινό κείμενο της Ευρωπαϊκής Επιτροπής ως εξαίρεση, είναι η μοναδική χώρα σε καθεστώς ενισχυμένης εποπτείας. Η μοναδική ευρωπαϊκή χώρα σε καθεστώς ενισχυμένης εποπτείας.

Πανηγυρίζετε όμως και για κάτι άλλο, για τα αχρείαστα υπερπλεονάσματα όταν αυτή οφείλεται, όπως φαίνεται και στον προϋπολογισμό στην υπερφορολόγηση νοικοκυριών και επιχειρήσεων, στις κατασχέσεις, στα αναγκαστικά μέτρα είσπραξης και στην εσωτερική στάση πληρωμών.

Η κυβέρνηση πανηγυρίζει γιατί θα μειώσει κάποιους φόρους μη υλοποιώντας τα περίφημα αντίμετρα, τα ανέφερα και γκρεμίζοντας το Πρόγραμμα Δημοσίων Επενδύσεων, όταν η ίδια επέβαλε 29 νέους φόρους, τους ανέπτυξαν, ανεβάζοντας τον συνολικό λογαριασμό μέχρι σήμερα, αποτυπώνεται στα κείμενα της κυβέρνησης, στα 9,5 δισεκατομμύρια ευρώ.

Συνεπώς, η κυβέρνηση τι κάνει; Έχει πάρει μέτρα λιτότητας 9,5 δισ. € και 500 εκατ. το Πρόγραμμα Δημοσίων Επενδύσεων, 10 δις, και δίνει πίσω στην ελληνική κοινωνία 1 δις. Παίρνει 10 και δίνει 1. Και αυτό είναι στοιχείο πανηγυρισμού;

Αυτό είναι ο συνδυασμός ανικανότητας αλαζονείας και θράσους που έχει αποκόψει την κυβέρνηση από την πραγματικότητα.

Η αλήθεια είναι, όπως αποτυπώνεται και στον προϋπολογισμό, ότι το πρόγραμμα απέτυχε. Απέτυχε γιατί η χώρα δεν μπορεί να βγει με ασφάλεια στις αγορές, το ομολογεί και η έκθεση της Ευρωπαϊκής Επιτροπής.

Απέτυχε, γιατί οι οφειλές των πολιτών σε εφορία και ασφαλιστικά ταμεία διογκώνονται.

Απέτυχε, γιατί οι οφειλές των πολιτών σε εφορία και ασφαλιστικά ταμεία διογκώνονται.

Απέτυχε, γιατί οι ληξιπρόθεσμες υποχρεώσεις του δημοσίου διατηρούνται σε υψηλά επίπεδα.

Απέτυχε, γιατί οι επιστροφές φόρων προς ιδιώτες λιμνάζουν.

Και απέτυχε, το επαναλαμβάνω, γιατί το Πρόγραμμα Δημοσίων Επενδύσεων περικόπτεται.

Η αλήθεια, επίσης, είναι όπως αποτυπώνεται στον προϋπολογισμό, ότι η υπέρβαση των δημοσιονομικών στόχων έχει οδηγήσει σε ανεμική και χαμηλότερη των στόχων οικονομική ανάπτυξη με σημαντική, με πολύ μεγάλη υστέρηση των επενδύσεων.

Η αλήθεια είναι ότι η κανονικότητα στην χώρα δεν έχει ακόμα επιστρέψει, αφού το χρηματιστήριο έχει καταρρεύσει, οι τραπεζικές μετοχές έχουν εξαϋλωθεί, η ανταγωνιστικότητα της οικονομίας σύμφωνα με τους διεθνείς δείκτες συνεχώς υποχωρεί ,κάθε χρόνο και πιο κάτω. Το χάσμα καινοτομίας με τις άλλες χώρες διευρύνεται. Η οικονομική ελευθερία συρρικνώνεται, οι θεσμοί διακυβέρνησης υποβαθμίζονται, οι καταθέσεις των πολιτών δεν επιστρέφουν με ουσιαστικό τρόπο στο τραπεζικό σύστημα. Επί ημερών ΣΥΡΙΖΑ και ΑΝΕΛ οι καταθέσεις είναι, σήμερα που μιλάμε, μείον 28 δισεκατομμύρια ευρώ.

Από τις αρχές του 2015 μέχρι σήμερα επί ημερών ΣΥΡΙΖΑ και ΑΝΕΛ οι καταθέσεις είναι μείον 28 δισεκατομμύρια ευρώ. Και η πιστωτική συρρίκνωση συνεχίζεται και το τρίτο τρίμηνο του 2018.

Συμπερασματικά, το σχέδιο του Προϋπολογισμού συνιστά το κύκνειο άσμα της σημερινής Διακυβέρνησης. Σφραγίζει το τέλος ενός 4ετούς κύκλου της ελληνικής οικονομικής ιστορίας, που τον χαρακτηρίζει η αυταπάτη, η ανευθυνότητα, ο τυχοδιωκτισμός, η αναποτελεσματικότητα και οι ιδεοληψίες της σημερινής Κυβέρνησης. Μίας κυβέρνησης, που η στοιχειώδης προσαρμογή της στην πραγματικότητα κόστισε πανάκριβα στη χώρα και στους πολίτες της, ειδικά στα ασθενέστερα εισοδηματικά στρώματα.

Ευτυχώς, όμως, αυτός ο κύκλος κλείνει και οι Έλληνες πολίτες, με την απόφασή τους στις προσεχείς εκλογές, θα ανοίξουν ένα νέο κύκλο ευθύνης, ρεαλισμού, σοβαρότητας και αποτελεσματικότητας. Αυτόν τον κύκλο θα τον πορευθούν με τη Ν.Δ.

Σας ευχαριστώ πολύ.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής) :** Και εμείς ευχαριστούμε τον κ. Σταϊκούρα. Το λόγο έχει ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ. κ. Γιάννης Κουτσούκος.

**ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Ευχαριστώ, κύριε Πρόεδρε.

Νομίζω ότι συζήτηση για τον Προϋπολογισμό ξεκίνησε λίγο νωρίτερα. Οι συνθήκες το επιβάλλουν. Ο κ. Υπουργός τον κατέθεσε, νωρίτερα και θα έλεγα προέβη και σε μια πανηγυρική δήλωση του τύπου ότι «πετύχαμε και καταργούμε τα μέτρα», που οι ίδιοι είχαν ψηφίσει το ’16 και το ‘17». Και επειδή και ο Εισηγητής της Πλειοψηφίας, αλλά και ο Συνάδελφος που προηγήθηκε, έκαναν μια αναφορά, θα ήθελα να συνδέσω αυτό που συζητάμε σήμερα, δηλαδή τον Απολογισμό του 2016, με αυτά που προ ολίγου κατατέθηκαν - όσο πρόλαβα να δω, κυρίως από την Έκθεση του Δημοσιονομικού Συμβουλίου.

Και να πω πως αυτό που αποτελεί το βασικό αφήγημα της Κυβέρνησης ότι «πετύχαμε και καταργούμε τα μέτρα», είναι μια καινούργια εκδοχή των αφηγημάτων όλων των προηγούμενων περιόδων, των «αυταπατών», όπως έχουν χαρακτηριστεί και από κυβερνητικά στελέχη. Και αυτό, διότι τα μέτρα δεν καταργήθηκαν. Είναι εδώ και το αποδεικνύουν και οι αριθμοί και φυσικά, η έξοδος - όπως λέει η Κυβέρνηση- είναι έωλη και εξαρτάται από πολλές αιρέσεις, που τις διατυπώνει στην Έκθεσή του το Δημοσιονομικό Συμβούλιο.

Έχουμε, δηλαδή, πάλι έναν Προϋπολογισμό δέσμιο του 3,5% που έχει συμφωνήσει η Κυβέρνηση με τους εταίρους μας μέχρι το 2022, η αύξηση του οποίου, παρά τις μειώσεις ορισμένων εσόδων, -σύμφωνα με τις εξαγγελίες του κυρίου Τσίπρα στη Θεσσαλονίκη-, κυρίως του ΕΝΦΙΑ, δείχνει ότι η υπερφορολόγηση συνεχίζεται και δυστυχώς, συνεχίζεται με τον πλέον άδικο τρόπο, διότι η αύξηση των εσόδων του 2019 προέρχεται κατά 500 εκατ. ευρώ από το Φ.Π.Α. που είναι ο πλέον άδικος φόρος, επειδή πλήττει τη λαϊκή κατανάλωση.

Οι δε δαπάνες, -παρά το γεγονός ότι δεν θα περικοπούν οι συντάξεις και θα περίμενε κανείς ότι θα είναι αυξημένες-, είναι μειωμένες κατά μισό δισεκατομμύριο ευρώ, επίσης, σε σχέση με τον προηγούμενο χρόνο. Και βεβαίως, αυτή η μείωση, όπως εύστοχα επισημάνθηκε νωρίτερα, οφείλεται κατά κύριο λόγο στο Πρόγραμμα Δημοσίων Επενδύσεων, αλλά – προσθέτω εγώ - και σε λοιπές μεταβιβάσεις σε σχέση με το 2018. Διότι πάρα πολλές περικοπές που έχουν συμψηφιστεί και αφορούν τους συνταξιούχους και τις κοινωνικές δαπάνες, όπως το ΕΚΑΣ, οι παρακρατήσεις εισφορών για υγειονομική περίθαλψη κ.λπ., εξακολουθούν να ισχύουν.

Εφαρμόζεται, δε και εκτείνεται από τον Μάιο του 2016, το νέο Ασφαλιστικό του Κατρούγκαλου και στο 2019 και επειδή οι καινούργιοι συνταξιούχοι αυξάνονται κατά περίπου 15.000 σε ετήσια βάση, η δαπάνη θα είναι μειωμένη για τις συντάξεις. Άρα, τα μέτρα είναι εδώ και παραμένουν, παρά τις παροχές που λέει η Κυβέρνηση.

Τώρα έφυγε ο κ. Σταϊκούρας, αλλά θα το πω, πως μας κλέβει τα συνθήματά μας, συστηματικά, η Ν.Δ. Το «Παίρνει 10, Δίνει 1», το είπε χθες η κυρία Γεννηματά, παρουσιάζοντας την πρότασή μας. Βρε Συνάδελφοι, βρέστε και κάτι καινούριο. Το «Αλλάζουμε τη Ν.Δ. για να αλλάξουμε την Ελλάδα», το ΠΑ.ΣΟ.Κ. το είχε πει αυτό το 2004. Έτσι είναι.

Λέω, λοιπόν, ότι έναντι όλων αυτών των υπέρ πλεονασμάτων των 40 δισεκατομμυρίων ευρώ, τα χρόνια που κυβερνάτε και τα χρόνια που έχετε δεσμεύσει τη χώρα, λέτε ότι θα εφαρμόσετε το δικό σας τέταρτο μνημόνιο που είναι παροχές 4 δισεκατομμυρίων ευρώ - μεταξύ των οποίων είναι αυτά που δεν κόβετε, τα 2 δισεκατομμύρια των συντάξεων. Άρα 2 δισ. ευρώ είναι οι παροχές.

Οι δε αιρέσεις, έχουν να κάνουν με το γεγονός ότι μπαίνουμε στον εκλογικό κύκλο. Τριπλές εκλογές προβλέπει το Δημοσιονομικό Συμβούλιο. Δεν ξέρω αν ξέρει κάτι περισσότερο από την Κυβέρνηση ή από αυτό που λέει ο κ. Τσίπρας ότι θα τελειώσει τη θητεία του.

Τις ανεξέλεγκτες δικαστικές αποφάσεις ως αποτέλεσμα του συνταξιοδοτικού που ισχύει, διότι η Κυβέρνηση μπορεί να λέει ότι αντιμετωπίζει παλαιότερα προβλήματα, αλλά δημιουργεί νέα με την πολιτική της και ούτω καθεξής.

Το πιο σημαντικό, βέβαια, είναι ότι οι φθινοπωρινές εκτιμήσεις της Ε.Ε. μιλούν για ανάπτυξη 2% το 2019 και όχι για το φιλόδοξο 2,5% που λέει η Κυβέρνηση.

Κατά συνέπεια, πρέπει να αναζητήσουμε τη μήτρα του κακού στον Προϋπολογισμό του 2016, διότι ο Προϋπολογισμός του 2016 ήταν ο πρώτος Προϋπολογισμός που συνέταξε η Κυβέρνηση της νέας Πλειοψηφίας, αναζητώντας το νέο αφήγημα, όπως μας έλεγε τότε, στην Εισηγητική Έκθεση. Αυτός, όμως, ο Προϋπολογισμός αποτύπωσε τις δεσμεύσεις που ανέλαβε η Κυβέρνηση μετά το δημοψήφισμα –μας το θύμισε ο Εισηγητής της Πλειοψηφίας- και την αλλαγή στάσης του Πρωθυπουργού κυρίου Τσίπρα, που δεν θέλω να επαναλάβω πως έχει χαρακτηριστεί στη διεθνή ορολογία. Πλέον έχουμε και διεθνή ορολογία από αυτήν την αλλαγή στάσης.

Λοιπόν, η Κυβέρνηση μέσα στον Προϋπολογισμό του 2016 ενσωμάτωσε μέτρα της τάξης των 7,2 δισεκατομμυρίων ευρώ, τα οποία ήταν αποτέλεσμα του τρίτου επαχθέστατου και αχρείαστου μνημονίου, με αυξήσεις φόρων -κυρίως του Φ.Π.Α κατά 1,3 δισεκατομμύρια ευρώ- και των λοιπών έμμεσων φόρων που οδήγησαν και σε εκτεταμένη φοροδιαφυγή, όπως επισημαίνει και το Δημοσιονομικό Συμβούλιο και το Ελεγκτικό Συνέδριο, στην Έκθεσή του και σε περικοπές συντάξεων κατά 1,6 δισεκατομμύρια ευρώ

Μου έκανε δε εντύπωση το γεγονός ότι ο αγαπητός συνάδελφος της πλειοψηφίας έκανε μια αναδρομή στα ελλείμματα των ετών 2010, 2011, 2012, 2013 και 2014, που έβαιναν μειούμενα, ενώ ξέχασε να μιλήσει για τα ελλείμματα της περιόδου 2004 - 2009 που έβαιναν αυξανόμενα - αυτή η επιλεκτική μνήμη ρε παιδιά, τι πρόβλημα έχετε με τη Ν.Δ. - τα οποία οδήγησαν σε αθροιστικό έλλειμμα το 2009 36 δις € δημοσιονομικό, εάν δε τα αθροίσουμε από το 2004 κοντεύουν να φτάσουν τα 100 δις € και η κυβέρνηση που αναγκάστηκε να πάρει μέτρα για να μειώσει αυτό το έλλειμμα λοιδορήθηκε και από εσάς και από τη Ν.Δ. στην αρχή, πριν έρθει η επιφοίτηση του όποιου ήρθε και συνέβαλε στο να πάμε σε ένα δεύτερο πρόγραμμα, το οποίο όμως δεν το αφήσατε να ολοκληρωθεί με αφορμή την εκλογή του Προέδρου της Δημοκρατίας.

Ενώ, λοιπόν, μετά τα ελλείμματα το 2014, με τον τρόπο που περιγράψατε, είχαν μειωθεί, ξαναμπήκαμε πάλι στον νέο φαύλο κύκλο της ύφεσης και των ελλειμμάτων και γι' αυτό η χώρα επιβαρύνθηκε με το τρίτο μνημόνιο και με άλλα πάρα πολλά, τα οποία έχουν αποτυπωθεί σε εκθέσεις διεθνών οργανισμών, όπως ήταν για παράδειγμα η απώλεια της περιουσίας του Ταμείου Χρηματοπιστωτικής Σταθερότητας λόγω της πτώσης των μετοχών στις 4 συστημικές τράπεζες, η εκροή των καταθέσεων, η απώλεια του δυνητικού Α.Ε.Π., το οποίο είναι περίπου 20 δις € κ.ο.κ.

Άρα, βάζοντας τη χώρα σε μια περιπέτεια το 2015, ψηφίσατε έναν προϋπολογισμό το 2016, η αποτύπωση της υλοποίησής του υπάρχει στην Έκθεση του Ελεγκτικού Συνεδρίου, την οποία κουβεντιάσαμε το πρωί και διαπιστώνει την υπερφορολόγηση, καθώς αυξήθηκαν τα έσοδα σε σχέση με το Α.Ε.Π. και έφτασαν στο μεγάλο, για την Ελλάδα, ποσοστό 31,10% σε σχέση με το 27,7% της προηγούμενης χρονιάς. Βέβαια, ο κ. Χουλιαράκης το έχει θεωρητικοποιήσει αυτό και λέει ότι ήταν μια συνειδητή επιλογή προκειμένου να κάνουμε μια αναδιανομή, χρησιμοποιώ τα λόγια τα δικά του και να με συγχωρεί εάν τα λέω περιληπτικά και δεν τα αποτυπώνω όπως ακριβώς τα είπε, αλλά το πνεύμα της δήλωσής του ήταν αυτό. Αυτό έγινε μ’ έναν άδικο τρόπο, καθώς αυξήθηκε η σχέση της άμεσης προς την έμμεση φορολογία στο 1,27, αποδείχθηκε με την αύξηση των ληξιπρόθεσμων, για το 2016 πάντα μιλάμε, κατά 10,3 δις € η φορολογική επιβάρυνση που οδήγησε σε αδυναμία πληρωμής από τους πολίτες, η κυβέρνηση προκειμένου να έχει ρευστότητα αναγκάστηκε με την Πράξη Νομοθετικού Περιεχομένου να συσσωρεύσει τα αποθεματικά στην Τράπεζα της Ελλάδος, είχαμε, επίσης, μείωση του ΠΔΕ, είχαμε μια εκτίναξη του ιδιωτικού χρέους, ένα ζήτημα το οποίο παραμένει άλυτο και, φυσικά, όπως επισημαίνει το Ελεγκτικό Συνέδριο, είχαμε μια επιδείνωση της σχέσης χρέος προς Α.Ε.Π., αντί 16,9% σε 21,5%, μακριά, δηλαδή, από τον δείκτη του 15% που έχουν θέσει οι Θεσμοί ως δείκτη βιωσιμότητας του ελληνικού χρέους.

Κατά συνέπεια, κυρίες και κύριοι συνάδελφοι και κύριε Πρόεδρε, να πάει και να μη γυρίσει ο προϋπολογισμός του 2016, ο οποίος ήταν αποτέλεσμα όλων αυτών των τυχοδιωκτισμών του 2015. Τα μέτρα που ενσωμάτωσε τα κουβαλάμε ακόμη στην πλάτη μας. Η αύξηση π.χ. του Φ.Π.Α. που προβλέπεται για το 2019 είναι αποτέλεσμα του 24%, της κατάργησης του χαμηλού Φ.Π.Α στην εστίαση, της κατάργησης του μειωμένου Φ.Π.Α στα νησιά κ.ο.κ. και η μείωση των δαπανών που προβλέπει ο Προϋπολογισμός του 2019 ξεκίνησε το 2016 με τον νόμο Κατρούγκαλου, ο οποίος θέσπισε την προσωπική διαφορά για τους παλιούς συνταξιούχους, οι οποίοι θα πανηγυρίζουν διότι δεν περικόπτεται κι εμείς θα χαρούμε ιδιαίτερα που η κυβέρνηση θα ψηφίσει την πρόταση νόμου που έχουμε καταθέσει, η προσωπική, όμως, διαφορά θα παραμείνει διότι η κυβέρνηση την πηγή του κακού που είναι ο νόμος Κατρούγκαλου δε θα τον αλλάξει, άρα η προσωπική διαφορά θα παραμένει στο διηνεκές και οι νέοι συνταξιούχοι θα παίρνουν μειωμένες κατά 30% συντάξεις και ανοίγει ο νέος κύκλος των δικαστικών προσφυγών κ.ο.κ., πράγματα τα οποία δεν τα λέω εγώ, τα λέει το Δημοσιονομικό Συμβούλιο στις επισημάνσεις του.

Κατά συνέπεια, ο φαύλος κύκλος όπως ξεκίνησε το 2015, συμπεριλήφθηκε στον προϋπολογισμό του 2016, τον απολογισμό του οποίου τώρα συζητούμε, συνεχίζεται και καλά κρατεί.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες είναι οι βουλευτές κ.κ.: Χρήστος Αντωνίου, Σωκράτης Βαρδάκης, Δημήτρης Βέττας, Αϊχάν Καρά Γιουσούφ, Ιωάννης Σηφάκης, Αλέξανδρος Τριανταφυλλίδης, Αλέξανδρος Μεϊκόπουλος, Ιωάννης Μιχελογιαννάκης, Χρήστος Μπγιάλας, Κώστας Παυλίδης, Απόστολος Βεσυρόπουλος, Χρήστος Σταϊκούρας, Δημήτριος Σταμάτης, Κωνσταντίνος Τσιάρας, Θεόδωρος Φορτσάκης, Ιωάννης Κουτσούκος, Ευάγγελος Καρακώστας, Ιωάννης Δελής, Αθανάσιος Παπαχριστόπουλος, Γεώργιος Αμυράς και Δημήτριος Καβαδέλλας.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής):** Ευχαριστώ κ. Κουτσούκο.

Το λόγο έχει ο κ. Καρακώστας.

**ΕΥΑΓΓΕΛΟΣ ΚΑΡΑΚΩΣΤΑΣ (Ειδικός Αγορητής του Λαϊκού Συνδέσμου – Χρυσή Αυγή):** Ευχαριστώ, κύριε Πρόεδρε.

Στην εισαγωγή του απολογισμού, το Ελεγκτικό Συνέδριο προχωρά σε σημαντικές διαπιστώσεις, οι οποίες αποκαλύπτουν το μέγεθος της φοροεπιδρομής που επιφύλαξε η συγκυβέρνηση Τσίπρα - Καμμένου στα ελληνικά νοικοκυριά.

Σε αυτήν παραδέχεται απόκλιση από τις αρχικές εκτιμήσεις, τόσο λόγω της μειωμένης φοροδοτικής ικανότητας των Ελλήνων από την διαρκή υπερφορολόγηση, όσο και από την αριστοτεχνική σε εκτέλεση καταλήστευση των τελευταίων οικονομιών των νοικοκυριών από την Αριστερά και τον Καμμένο, μέσω της έμμεσης φορολόγησης.

Η συγκυβέρνηση, βεβαίως, παράλληλα με την φοροεισπρακτική επιδρομή προς τους Έλληνες φορολογούμενους, επιδόθηκε μετά ζήλου και στην καλλιέργεια της ψευδαίσθησης στην κοινή γνώμη πως οι θυσίες εκείνης της εποχής θα ήταν οι τελευταίες, τονίζοντας με έμφαση πως δεν πρόκειται οι θυσίες αυτές να πάνε χαμένες, αλλά αποτελούν τη βασική προϋπόθεση της εξόδου από την οικονομική κρίση. Ακριβώς, δηλαδή, όσα έλεγε και η προηγούμενη κυβέρνηση, εκείνη των Σαμαρά – Βενιζέλου από το 2014.

Φυσικά, οι υποσχέσεις εκείνες υπήρξαν κάλπικες και αυτό δεν το υποστηρίζει εμμονικά, εάν θέλετε, η Χρυσή Αυγή, αλλά το διαπίστωσε και εξακολουθεί να το διαπιστώνει ο ελληνικός λαός.

Σύμφωνα με τα επικαιροποιημένα στοιχεία που δημοσιοποίησε η ΕΛΣΤΑΤ, είχαμε επισήμως ύφεση στην Ελλάδα και κατά τη διάρκεια του έτους 2016.

Το Α.Ε.Π. του έτους 2016, σε σχέση με το 2015, παρουσίασε μείωση κατά 0,2%, σύμφωνα με τα αναθεωρημένα στοιχεία που ανακοίνωσε η Ελληνική Στατιστική Υπηρεσία, έναντι μηδενικής μεταβολής που είχε ανακοινωθεί στην πρώτη εκτίμηση τον Μάρτιο 2017.

Παρομοίως, η τελική καταναλωτική δαπάνη για το 2016 σε όρους όγκου παρουσίασε μείωση κατά 0,3% σε σχέση με το 2015, οι εισαγωγές αγαθών και υπηρεσιών του έτους 2016 σε όρους όγκου παρουσίασαν αύξηση κατά 0,3% σε σχέση με το έτος 2015, οι εξαγωγές αγαθών και υπηρεσιών του έτους 2016 σε όρους όγκου παρουσίασαν μείωση κατά 1,8% σε σχέση με το έτος 2015 και, με βάση τα αναθεωρημένα στοιχεία, το Α.Ε.Π. του έτους 2016 σε τρέχουσες τιμές παρουσίασε μείωση κατά 1,2% σε σχέση με το 2015.

Η τελική καταναλωτική δαπάνη του έτους 2016 σε τρέχουσες τιμές παρουσίασε μείωση κατά 1,2% σε σχέση με το 2015, αντίστοιχα οι εισαγωγές αγαθών και υπηρεσιών του έτους 2016 σε τρέχουσες τιμές παρουσιάζουν μείωση κατά 2,7% σε σχέση με το 2015. Επίσης, οι εξαγωγές αγαθών και υπηρεσιών του 2016 σε τρέχουσες τιμές παρουσιάζουν μείωση κατά 5,1% σε σχέση με το 2015 και μια σειρά λοιπών από στοιχεία που οριστικοποιήθηκαν προς το χειρότερο, οδήγησαν σε αυτήν την αναθεώρηση προσγειώνοντας την ελληνική οικονομία, αλλά όχι και την Κυβέρνηση των μνημονιακών αχυρανθρώπων της Μέρκελ και των Βρυξελλών, οι οποίοι έχουν το απύθμενο θράσος να αντιτείνουν ως κορωνίδα τάχα της οικονομικής τους πολιτικής, τη δημιουργία του υπερπλεονάσματος, το οποίο επιτεύχθηκε για το έτος αυτό.

Ο Τσίπρας, ο Καμμένος και οι συνοδοιπόροι τους περηφανεύονται για το γιγαντιαίο πρωτογενές πλεόνασμα του 2016, για το οποίο ο στόχος ήταν το 0,5% του ΑΕΠ, αλλά εκείνοι κατόρθωσαν να συσσωρεύσουν πολλαπλάσιο αυτού. Πρωτογενές πλεόνασμα όμως, σημαίνει ότι το 2016 αφαιρέθηκαν από την πραγματική οικονομία επάνω από 6,5 δις ευρώ, περισσότερα από το στόχο. Τα όσα επεστράφησαν με το περιβόητο κοινωνικό μέρισμα ήταν ένα μέρος αυτού του ποσού και η αφαίρεση κατέστη δυνατή με την υπερφορολόγηση, η οποία με τη σειρά της, επιτείνει και την έλλειψη ρευστότητας. Το αποτέλεσμα αυτής της πρακτικής ήταν ότι το 2016 το υπερπλεόνασμα αφυδάτωσε περαιτέρω την πραγματική οικονομία και τελικώς, η Κυβέρνηση υπέκυψε και αποδέχθηκε και νέα πρόσθετα μέτρα σύμφωνα με τις απαιτήσεις των δανειστών, οι οποίοι δανειστές δεν λησμόνησαν να δώσουν συγχαρητήρια στη συγκυβέρνηση ΣΥ.ΡΙΖ.Α. – ΑΝ.ΕΛ., για τη συνεργασία τους, η οποία μεταφράζεται σε κέρδη για τους δανειστές και οικονομικό αφανισμό για τους Έλληνες, τα νοικοκυριά και τις επιχειρήσεις.

Παρακάμπτοντας τις δραματικές κοινωνικές επιπτώσεις που έχει η αφαίμαξη και το γιγαντιαίο πρωτογενές πλεόνασμα και μένοντας στο στενά οικονομικό επίπεδο, είναι τραγελαφικό, όταν η ελληνική οικονομία έχει γονατίσει λόγω της έλλειψης ρευστότητας, να επιχειρείται μέσω της υπερφορολόγησης πρόσθετη αφαίμαξή της, κάτι το οποίο οδηγεί σίγουρα στο να εμποδιστεί περαιτέρω οποιαδήποτε προσπάθεια ανάπτυξης. Αυτό, βεβαίως, επηρεάζει αρνητικά την επιβίωση των μικρών επιχειρήσεων και των επαγγελματιών, αλλά συνεπακόλουθα και τη δυνατότητα παραγωγής πρωτογενούς πλεονάσματος 3,5% του ΑΕΠ μέχρι το 2022, όπως έχει δεσμευτεί η Κυβέρνηση στους εντολείς της. Εάν τελικώς κάτι τέτοιο καταστεί δυνατό, οι επιπτώσεις για την πραγματική οικονομία και κατ’ επέκταση για την ελληνική κοινωνία θα είναι βαρύτατες.

Σύμφωνα με τα επίσημα στοιχεία της Ε.Ε. το 22,2% των Ελλήνων επιβιώνει σε συνθήκες ένδειας. Δεν είναι τυχαίο το γεγονός ότι οι ληξιπρόθεσμες οφειλές των φορολογούμενων προς το δημόσιο αυξάνονται με ρυθμό, ο οποίος προσεγγίζει μέχρι και το 1 δις ευρώ το μήνα. Αυτό πρακτικά σημαίνει ότι έχει εξαντληθεί η γενική φοροδοτική ικανότητα ενός δυσανάλογα υψηλού ποσοστού επιχειρήσεων και νοικοκυριών και οι κατασχέσεις λογαριασμών κ.λπ., μόνο προσωρινά μπορούν να καλύψουν το κενό που δημιουργείται. Η επιβολή δυσβάστακτων φορολογικών βαρών καταστρέφει επιχειρήσεις και νοικοκυριά, τα οποία μέχρι τώρα εξαντλούσαν όλα τα περιθώρια για να είναι συνεπή στις υποχρεώσεις τους. Εκτός αυτού, λειτουργεί και ως κίνητρο για τη φυγή από την Ελλάδα υγιών επιχειρήσεων, αλλά επίσης και ως αντικίνητρο για νέες παραγωγικές επενδύσεις και για τυχόν επιχειρηματικές πρωτοβουλίες από νέους επιστήμονες.

Η επιβολή των εξοντωτικών μέτρων λιτότητας το μόνο που καταφέρνει είναι να μετατρέπει την ελληνική οικονομία σε ασθενή, ο οποίος βρίσκεται στην εντατική δίχως καμία προοπτική ανάρρωσης. Από μια οικονομία με τα χαρακτηριστικά αυτά, που διακρίνουν την ελληνική, είναι αδιανόητο να απαιτείται να παράγει πρωτογενή πλεονάσματα της τάξης του 3,5% μέχρι το 2022 και 2,2% αντίστοιχα μέχρι το 2060.

Όσο για την κατάσταση των Ελλήνων μετά τις επιτυχίες που παραθέτει η συγκυβέρνηση, με την κατάθεση του ισολογισμού, είναι η εξής : σε πρωτοφανή επίπεδα έχει φθάσει η φτώχεια στην Ελλάδα, καθώς έχουν φτωχοποιηθεί επάνω από ένας στους τρεις κατοίκους στην Ελλάδα, την ίδια στιγμή που ο μέσος όρος στην Ε.Ε. είναι ένας στους τέσσερις, σύμφωνα με τα στοιχεία του 2016, που έδωσε στη δημοσιότητα η Eurostat. Στην Ελλάδα το 2016 βρίσκονταν στο όριο της φτώχειας και του κοινωνικού αποκλεισμού το 35,6% του πληθυσμού, δηλαδή, περίπου 3,8 εκατομμύρια συμπατριωτών μας. Στην Ε.Ε. το αντίστοιχο ποσοστό έπεσε το 2016 στο 23,4% κάτω από τα επίπεδα του 2008, δηλαδή, η Ε.Ε. πέρασε την κρίση αλώβητη με τις πλάτες της Ελλάδας, με την «εθελοντική» είσοδο της Ελλάδας στο μνημόνιο επί κυβερνήσεως Παπανδρέου και συνεχίζεται μέχρι σήμερα και αυτό δεν το υποστηρίζουμε μόνο εμείς οι εθνικιστές, το υποστηρίζουν οι ηγέτες της Ε.Ε., οι οποίοι πλέον με ανακούφιση δηλώνουν ότι οι Έλληνες θυσιάστηκαν για να σωθεί η Ε.Ε. και το ευρώ. Σε ό,τι αφορά στην πατρίδα μας σε συνθήκες φτώχειας βρίσκεται το 21,2% του πληθυσμού, σε συνθήκες ένδειας το 22,4%, ενώ ζει σε οικογένεια αντιμέτωπη με τον κίνδυνο της ανεργίας το 17,2% του πληθυσμού. Τα αντίστοιχα μέσα ποσοστά στην Ε.Ε., είναι 17,3%, 7,5% και 10,4%. Σε γενικές γραμμές σε χειρότερη κατάσταση από την Ελλάδα αναφορικά με το ποσοστό του πληθυσμού, το οποίο βρίσκεται σε κατάσταση φτώχειας ή κοινωνικού αποκλεισμού, είναι η Βουλγαρία και η Ρουμανία.

Δεν πρέπει να ξεχνάμε βεβαίως, ότι το 2016 σημαδεύτηκε και από την πρωτοφανή παράδοση της περιουσίας και κατ’ επέκταση της εθνικής κυριαρχίας στους δανειστές, με την αντεθνική και επαίσχυντη ίδρυση του περίφημου υπερταμείου.

Τέλος, ένα σημαντικό γεγονός που δεν αποτυπώνεται σε κανέναν ισολογισμό και για το οποίο φυσικά δεν μιλά κανείς, πλην της Χρυσής Αυγής, είναι η άφιξη εκατοντάδων χιλιάδων λαθρομεταναστών στη χώρα μας με την πολιτική των ανοικτών συνόρων που υιοθέτησε η συγκυβέρνηση Τσίπρα - Καμμένου, τους οποίους η κυβέρνηση των εθνομηδενιστών παρουσίασε στην αρχή ως «φιλοξενούμενους», για να μετριάσει τις δικαιολογημένες αντιδράσεις του ελληνικού λαού, αλλά πλέον καθίσταται σαφές και στον πιο αφελή ότι τους έφερε για να μείνουν μόνιμα. Σε αντίθεση, δε, με τα επιδόματα φτώχειας σε κάποιους Έλληνες, για τους εκλεκτούς της συγκυβέρνησης λαθρομετανάστες, λεφτά υπάρχουν και απολαμβάνουν πλήθος προνομίων μέσω μερισμάτων, επιδομάτων, κουπονιών και παροχής δωρεάν διαμερισμάτων με πληρωμένα όλα τα έξοδα.

Όλα αυτά σε μια χώρα της οποίας ο λαός έχει υποστεί τα πάνδεινα κατά την διάρκεια της τελευταίας δεκαετίας και του οποίου τα βάσανα δεν πρόκειται να τελειώσουν όπως θρασύτατα ισχυρίζονται σήμερα οι διαχειριστές της εξαθλίωσης του.

Επιχαίρει η συγκυβέρνηση για τα πεπραγμένα της και την υπεραπόδοση των στόχων.

Ανταπαντά και επιχαίρει η προηγούμενη συγκυβέρνηση ΠΑ.ΣΟ.Κ. και Ν.Δ. για τα δικά της υποτιθέμενα επιτεύγματα και την πλήρη υποταγή στα κελεύσματα των διεθνών τοκογλύφων.

Δηλαδή, ξεδιάντροπα επιδίδονται σε έναν αδιάκοπο ανταγωνισμό για το ποιος υπηρετεί καλύτερα τους ξένους, με στόχο να κερδίσουν τα εύσημα των εντολέων. Και όλα αυτά στις πλάτες του ελληνικού λαού, ο οποίος είναι και το πραγματικό θύμα των κίβδηλων υποσχέσεων μιας χούφτας «πολιτικάντιδων», οι οποίοι οδηγούν την Ελλάδα στην καταστροφή.

Για αυτούς τους λόγους, η Χρυσή Αυγή έχοντας πλήρως επιβεβαιωθεί σε όσα προέβλεπε από το 2015 πως θα συμβούν καταψηφίζει τον απολογισμό και τον ισολογισμό του 2016.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής):** Τον λόγο έχει, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ, κύριε Πρόεδρε.

Σχετικά, καταρχήν, με τον απολογισμό και τον ισολογισμό του προϋπολογισμού του 2016, αφορούν βεβαίως την εφαρμογή και την εκτέλεση ενός προϋπολογισμό ο οποίος έχει ήδη συντελεστεί και τις συνέπειες αυτής της εφαρμογής και της εκτέλεσης αυτού του προϋπολογισμού τις έχουν ζήσει στο πετσί τους οι λαϊκές οικογένειες το 2016, όπως είχαν ζήσει βεβαίως και το 2015 και το 2014, αλλά και τα επόμενα χρόνια.

Έχοντας καταψηφίσει τότε το Δεκέμβρη του 2015 τον προϋπολογισμό τότε του 2016, φυσικά θα καταψηφίσουμε και τον απολογισμό και τον ισολογισμό αυτού του προϋπολογισμού τότε του 2016 και με το σκεπτικό βεβαίως που ανέπτυξα πριν από λίγο.

Λεπτομέρειες τώρα επί του σχετικού θέματος, θα διατυπωθούν από τον Εισηγητή μας στη συζήτηση του θέματος στην Ολομέλεια.

Σχετικά τώρα με την σημερινή κατάθεση του προϋπολογισμού για το 2019, νομίζω ότι το να πει κανείς ότι κινείται στην πεπατημένη όλων των προηγούμενων, κινείται στην ίδια ρότα, δεν θα πει κάτι καινούργιο. Περί αυτού πρόκειται ουσιαστικά και αυτό αποδεικνύεται και μόνο από την ύπαρξη αυτού του στόχου του 3,5% των πρωτογενών πλεονασμάτων, το οποίο βεβαίως για την κυβέρνηση θα πρέπει κάθε χρόνο να αυξάνεται και ο βαθμός υπεραπόδοσης και υπερκάλυψης αυτού του στόχου και αυτό νομίζουμε ότι θα οδηγήσει σε μια σειρά νέων αντιλαϊκών μέτρων. Μια από τα ίδια δηλαδή με τους προϋπολογισμούς που ζήσαμε όλα τα προηγούμενα χρόνια. Αλλά, για όλα αυτά θα έχουμε την ευκαιρία να συζητήσουμε και τις επόμενες μέρες και στις Επιτροπές και στην Ολομέλεια.

Καταψηφίζουμε πάντως, το ξαναλέω, τον απολογισμό και τον ισολογισμό του 2016.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής):** Τον λόγο έχει, ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων):** Ευχαριστώ πολύ, κύριε Πρόεδρε.

Πρόκειται για τον ισολογισμό και τον απολογισμό του 2016. Οι προϋπολογισμοί 2016, 2017 και 2018 εντάσσονται στον οικονομικό-πολιτικό σχεδιασμό της μεταμόρφωσης του ΣΥΡΙΖΑ σε ένα αστικό δεξιόστροφο κόμμα, που έφερε υπερπλεονάσματα μετά από τη συντριβή του απλού Έλληνα πολίτη.

Δεν πρόκειται για υπερπλεονάσματα που προέκυψαν από την ανάπτυξη της οικονομίας μας, από επενδύσεις, είναι από την υπερφορολόγηση.

Όλα αυτά, λοιπόν, οδήγησαν τυπικά μεν στην έξοδο δήθεν από τα μνημόνια, διότι έληξε η υποχρέωση των ευρωπαίων να μας καλύπτουν με φτηνούς τόκους.

Αυτό που καταφέρατε λοιπόν κύριοι της κυβέρνησης είναι να βγούμε από τον φτηνό δανεισμό, από την ομπρέλα της Ευρώπης. Να ζητήσουμε λοιπόν την τύχη μας στις ελεύθερες αγορές, όπου θα αντιμετωπίσουμε απαιτήσεις ενισχυμένου κόστους δανεισμού.

Σκίζετε μνημόνια, καταργήσατε τον ΕΝΦΙΑ, κάνατε άχρηστα δημοψηφίσματα, που σίγουρα μετά από λίγο τα σκίσατε.

Δημιουργήσατε 200 δισ. λένε κάποιοι, κάποιοι λένε 100 δισ., ζημιά μετά από τη δημιουργική ασάφεια και όλες αυτές τις αστείες διαπραγματεύσεις του κ. Βαρουφάκη.

Αυτό το «κανένα σπίτι σε χέρια τραπεζίτη», τείνει να γίνει «κανένα σπίτι σε Έλληνα πολίτη».

Φέρατε τα capital controls. Φέρατε 29 νέους φόρους.

Κάνατε ανακεφαλαίωση τραπεζών εις βάρος των ιδιωτών.

Κάνατε κάποιες σκέψεις. Δώσατε υποσχέσεις για παράλληλα οικονομικά προγράμματα. Είχατε αυταπάτες όπως είπατε, κάποια στιγμή. Μας είπατε αφηγήματα. Κατά τον λαό είπατε ψέματα, δώσατε υποσχέσεις που δεν μπορούσατε να τηρήσετε και τώρα έχετε μια ανώμαλη προσγείωση μετά από όλο αυτό τον χαμένο χρόνο των περήφανων διαπραγματεύσεων στην πραγματικότητα.

Αποτέλεσμα να βάλετε στο υπερταμείο όλη την κρατική περιουσία της Ελλάδας και αν δεν ήμασταν εδώ πριν από δύο μήνες περίπου να σας επιτηρούμε θα δίνατε, εκ λάθους όπως είπατε, σε πρόσφατη πράξη και κάποιους αρχαιολογικούς χώρους.

Η υπεραπόδοση των πλεονασμάτων που καυχιέστε ότι έχετε επιτύχει, όπως είπα πριν, δεν πρόκειται από την ανάπτυξη ή από τις επενδύσεις, είναι θηλιά στον λαιμό της ανάπτυξης της οικονομίας. Και όπου υπάρχει πρόβλημα στην οικονομία, η διαφθορά γιγαντώνεται.

Εγώ δεν θα πω ότι γιγαντώθηκε η διαφθορά. Είμαι σίγουρος όμως η διαφθορά παραμένει.

Δώσατε υποσχέσεις ότι θα τιθασεύσετε το λαθρεμπόριο καπνού, το λαθρεμπόριο καυσίμων και θα δώσετε μια πιο διαφανή εικόνα όσον αφορά τις κρατικές προμήθειες.

Θα ήθελα να ρωτήσω τώρα γιατί δεν δέχεστε ταυτόχρονο έλεγχο όσον αφορά για τα σκάνδαλα της υγείας και για τη δική σας διακυβέρνηση, τα δικά σας χρόνια, που έχετε υπό τη δική σας εποπτεία το ζήτημα της υγείας.

Μας είπατε πάλι, ότι σας εγκωμιάζουν οι δανειστές, κάτι που για εμένα αποτελεί ύβρη, ντροπή ίσως και όχι έπαινο, γιατί αυτοί ενδιαφέρονται να πάρουν τα χρήματά τους πίσω πατώντας, βεβαίως, στα πτώματα των Ελλήνων συμπολιτών μας.

Ο προϋπολογισμός, λοιπόν, του 2016 προέρχεται από το καταστροφικό 2015 και έφερε αναιτιολόγητα πλεονάσματα που προέρχονται, βεβαίως, από τον στραγγαλισμό των ιδιωτών, από τη μη καταβολή οικονομικών υποχρεώσεων του κράτους προς πολίτες και προς επιχειρηματίες.

Υπήρχε απειλή για κατασχέσεις για 500 μόλις ευρώ.

Κάνατε χιλιάδες κατασχέσεις.

Δέκα δις, λοιπόν, λιτότητας και λοιπών μέτρων και επιστροφή ψίχουλα με δήθεν παροχές 10% περίπου και φθάνουμε στο έτος 2018, που ενώ είναι έτος εφαρμογής της ενισχυμένης εποπτείας, δηλαδή, ενός νέου μνημονίου, εσείς καυχιέστε, ότι είναι το έτος που βγήκαμε από τα μνημόνια και θα αντικρίσουμε, πλέον, καλύτερες ημέρες και θα το δούμε όλοι στην τσέπη μας, πράγμα που δεν είναι αλήθεια.

Η υπέρβαση τώρα των δημοσιονομικών στόχων κατέστρεψε και τις λίγες επιχειρήσεις που επιβίωναν με αίμα και αυτός ο ασφαλιστικός νόμος Κατρούγκαλου έγινε νέος φόρος εις βάρος των επιχειρηματιών που φεύγουν, πλέον, όπως - όπως από την Ελλάδα, γιατί είναι μία υποχρέωση που βασίζεται σε οικονομικό έδαφος.

Όσον αφορά τη μη περικοπή των συντάξεων την επιτύχατε αφαιρώντας από άλλες οικονομικές πηγές και από ευπαθείς ομάδες, όπως είναι οι μαθητές, απαραίτητα κεφάλαια τα οποία θα βοηθούσαν στη στήριξή τους.

Τώρα ήρθατε σε αντίθεση με την εκλογική σας πελατεία, τους Αριστερούς, οπότε τα βάλατε με την εκκλησία με την ορθοδοξία. Ελλάδα σημαίνει ορθοδοξία και ορθοδοξία σημαίνει Ελλάδα και προσπαθείτε να εξισώσετε την ορθοδοξία με άλλα δόγματα και θρησκείες για να ικανοποιήσετε την Αριστερή σας πελατεία.

Δεν είστε καλοί ούτε στα μαθηματικά, διότι λέτε ότι θα βγάλουμε από το Δημόσιο 10.000 κληρικούς και στη θέση αυτών θα πάρουμε κάποιους άλλους, θα προσλάβουμε δημοσίους υπαλλήλους.

Τάζετε και εκεί, αλλά από πού θα βγουν τα χρήματα;

Το ζήτημα δεν είναι, εάν θα φύγουν κάποιοι από το Δημόσιο, είναι ότι αφού είσαστε υποχρεωμένοι να τους καλύπτετε οικονομικά, πού θα βρεθούν χρήματα για να προσλάβετε αυτές τις δέκα χιλιάδες των δημοσίων υπαλλήλων που υπόσχεστε;

Το πρόβλημα παραμένει και είναι η μισθοδοσία.

Όλοι οι δείκτες ανάπτυξης είναι αρνητικοί αρκεί να δείχνετε στους δανειστές μας υπερπλεονάσματα, που όπως προείπα δεν προέρχονται από ανάπτυξη, αλλά και υπερφορολόγηση.

Τελευταίο άφησα το θέμα της Μακεδονίας, διότι με τέτοιες κινήσεις προσπαθείτε να συμπτύξετε τον αριστερό χώρο που σας υποστηρίζει.

Θυσιάζετε, λοιπόν, τη Μακεδονία, δίνετε όνομα, γλώσσα και εθνικότητα και συζητάτε όπως μαθαίνουμε εν κρυπτώ με τους Αλβανούς για Αιγιαλίτιδα Ζώνη.

Εμείς και καταψηφίσαμε και καταψηφίζουμε, αλλά βεβαίως δεν έχει σημασία το τι κάνουμε, γιατί εσείς έχετε και το μαχαίρι και το πεπόνι, έχετε την πλειοψηφία, αποφασίζετε και εφαρμόζετε.

**ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»):** Κύριε Πρόεδρε, έχουμε να ψηφίσουμε;

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής)**: Ναι, ο καθένας τοποθετείται φυσικά και συμμετέχει στην ψηφοφορία.

Το λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων**): Κύριε Πρόεδρε, ψηφίζουμε και επί της αρχής και επί των άρθρων και ζητάω συγνώμη γιατί είμαστε κάποιοι Βουλευτές που είμαστε παντός καιρού, τρέχουμε σε δέκα αίθουσες την ημέρα.

Ψηφίζουμε και επί της αρχής και επί των άρθρων.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής)**: Δεν θέλετε κάποια τοποθέτηση πάνω στο θέμα, κύριε Παπαχριστόπουλε, εντάξει, κατανοητό.

Είναι κατανοητό, ότι υπάρχουν παράλληλες συνεδριάσεις, οπότε σας ευχαριστώ πολύ.

Το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»):** Παρότι θα ήθελα να ρωτήσω κάποια πράγματα τον κ. Χουλιαράκη, ψηφίζουμε στην Ολομέλεια τώρα και θα πρέπει να κατέβω, γιατί όντως έχουμε γίνει λάστιχο.

Άρα, αρνητική είναι η δική μου τοποθέτηση και η ψήφος, εάν πάμε σε αυτό και τα υπόλοιπα στην Ολομέλεια.

**ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής)**:Ολοκληρώθηκε ο κύκλος των Εισηγητών.

Το λόγο έχει ο κ. Υπουργός.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών)**: Κύριε Πρόεδρε, θα είμαι σύντομος μιλώντας ίσως για 5΄- 10΄.

Θα μιλήσω καταρχάς για το αντικείμενο της σημερινής συνεδρίασης, δηλαδή, τον Προϋπολογισμό του 2016 και θα κάνω ένα σχόλιο πάνω στον προϋπολογισμό που κατατέθηκε πριν από λίγη ώρα τον προϋπολογισμό του 2019, δεδομένου ότι οι εκπρόσωποι των κομμάτων της Αντιπολίτευσης τοποθετήθηκαν πάνω σε αυτόν.

Θα ήθελα κατ' αρχάς, να ξεκινήσω με ένα σχόλιο πάνω στο μακροοικονομικό περιβάλλον μέσα στο οποίο εκτελέστηκε ο Προϋπολογισμός του 2016.

Πρώτον. Ο Προϋπολογισμός του 2016, ήταν ο πρώτος από τρεις διαδοχικούς προϋπολογισμούς που υλοποιήθηκαν στο πλαίσιο του τριετούς Προγράμματος Οικονομικής Προσαρμογής. Ως τέτοιος, ήταν αναπόφευκτα ένας περιοριστικός προϋπολογισμός, ένας προϋπολογισμός που υλοποίησε περιοριστική δημοσιονομική πολιτική, και δεν θα μπορούσε να ήταν διαφορετικά.

Η χώρα παρέμεινε από το 2010 μέχρι και το 2016 αποκλεισμένη από τις διεθνείς αγορές, παρά την εφαρμογή δύο Προγραμμάτων Προσαρμογής που κατά τεκμήριο ήταν αποτυχημένα και το δίλημμα που αντιμετώπιζε η κυβέρνηση ήταν απλό: Είτε θα υιοθετούσε ένα πρόγραμμα δημοσιονομικής προσαρμογής, οικονομικής προσαρμογής, με χαρακτηριστικά που θα μπορούσε να το οδηγήσουν σε επιτυχή ολοκλήρωση, θα μπορούσε να το οδηγήσουν να τελεσφορήσει, είτε θα επέλεγε τον δρόμο της χρεοκοπίας με τις συνέπειες που αυτό θα είχε στο ελληνικό τραπεζικό σύστημα και στη συμμετοχή της χώρας στο ευρώ. Νομίζω, η απάντηση που έδωσε ήταν καθαρή. Άρα το γεγονός ότι ο Προϋπολογισμός ήταν εκ των πραγμάτων περιοριστικός, όπως και οι υπόλοιποι δύο ο προϋπολογισμός του 2017 και του 2018, ήταν νομίζω, το αποτέλεσμα ενός διλήμματος καθώς και της αποτυχίας δύο προγραμμάτων να αποκαταστήσουν πρόσβαση της χώρας στις διεθνείς αγορές.

Δεύτερον. Το διεθνές περιβάλλον μέσα στο οποίο κλήθηκε η χώρα να υλοποιήσει τον Προϋπολογισμό και 2018, ήταν σχετικά ευνοϊκό. Ήταν ένα περιβάλλον σχετικής οικονομικής σταθερότητας, συγχρονισμένης ανάκαμψης αρκετών χωρών της ευρωζώνης και της Ε.Ε.. Χαρακτηριστικά θα πω ότι οι ρυθμοί μεγέθυνσης το 2015 για την Ε.Ε. συνολικά ήταν 2,3% και το 2016 ήταν 1,9%- το 2,1% του 2018, δηλαδή, δεν είναι με κανένα μέτρο χαμηλό- και αντίστοιχα στις Ηνωμένες Πολιτείες ήταν 2,9% το ’15 και 1,5% το 2016. Στην ευρωζώνη, ήταν 2,1 % το ‘15 και 1 8% το 2016. Υγιής ρυθμοί μεγέθυνσης με πολύ μικρή διασπορά, όλες οι χώρες δηλαδή, συμμετείχαν στην ανάκαμψη αυτή. Ένα περιβάλλον επίσης σχετικό χαμηλών κινδύνων και αναμφίβολα το περιβάλλον αυτό, το διεθνές αυτό περιβάλλον, υποστήριξε την προσπάθεια δημοσιονομικής προσαρμογής της χώρας.

Τρίτο στοιχείο του περιβάλλοντος, το εγχώριο περιβάλλον που αναμφίβολα χαρακτηρίστηκε από αυξημένη αβεβαιότητα. Αυξημένη αβεβαιότητα που δεν προέκυψε από τον ουρανό, αλλά που κληρονομήθηκε από την ένταξη της χώρας στο φαύλο κύκλο των αδιεξόδων προγραμμάτων προσαρμογής του 2010-.2015 και που αποτυπώνεται στα μεγέθη της ιδιωτικής κατανάλωσης αλλά και των ιδιωτικών επενδύσεων, ειδικά των δύο πρώτων τριμήνων των 2016 που ήταν αρνητική. Συνολικά, η οικονομική μεγέθυνση και την 1016 θα μπορούσε να χαρακτηρισθεί στάσιμη, αφού ο ρυθμός ήταν -0,2%.

Συνοπτικά, λοιπόν, εκτελείται ένας προϋπολογισμός που υλοποιεί μία συσταλτική δημοσιονομική πολιτική αναπόφευκτα, σε ένα εγχώριο περιβάλλον ιδιαίτερα αυξημένης αβεβαιότητας και ένα διεθνές περιβάλλον σχετικά υποστηρικτικό.

Τι πέτυχε ο προϋπολογισμός του 2016, σε ένα τέτοιο δύσκολο περιβάλλον; Κατά τη γνώμη μου, για πολλούς λόγους το 2016 είναι έτος ορόσημο για τα ελληνικά δημόσια οικονομικά. Μπαίνει ο σπόρος που οδηγεί στην επιτυχή ολοκλήρωση του τρίτου προγράμματος προσαρμογής και στην έξοδο της χώρας από την περιπέτεια αυτή.

Θα αναφερθώ σε 3 νούμερα: Το πρώτο νούμερο- το ανέφερε και το Ελεγκτικό Συνέδριο το πρωί- έχει να κάνει με την εξέλιξη του δημόσιου χρέους το 2016. Πράγματι, το δημόσιο χρέος το 2015 σε ονομαστικούς όρους ήταν 312 δισ. € το 2016 ανέβηκε κατά 3 δισ. €, σε 315 δισ. € ως ποσοστό του Α.Ε.Π. από 177% πήγε στο 180%.

Αποτυπώνει αυτή η εξέλιξη, η αύξηση, δηλαδή, του ονομαστικού χρέους κατά 3 δισ. €, περαιτέρω ανάγκη χρηματοδότησης της δημόσιας κατανάλωσης ή ακόμα και των τόκων; Όχι! Αποτυπώνει μόνο τον δανεισμό για εξόφληση ληξιπρόθεσμων οφειλών. Για να το πω πιο απλά το 2016 η ελληνική οικονομία δεν χρειάστηκε πόρους για πρώτη φορά, ούτε για τον προϋπολογισμό, για τη δημόσια κατανάλωση, ούτε για την αποπληρωμή τόκων. Ενώ αν θέλετε, για να είμαι πιο συγκεκριμένος, σε όρους αποθέματος το χρέος διευρύνεται, σε όρους ροών τα δημόσια οικονομικά για πρώτη φορά, δεν έχουν ανάγκη δανεικών.

Δεύτερον, πολύ συγκεκριμένα. Το 2016 το πρωτογενές αποτέλεσμα του κράτους σε όρους του ευρωπαϊκού συστήματος λογαριασμών ήταν οριακά αρνητικό, ενώ το πρωτογενές αποτέλεσμα Γενικής Κυβέρνησης ήταν για πρώτη φορά 3,7% του Α.Ε.Π. ή αν θέλετε 6,5 δισ. €. Όπως αποδείχτηκε από τα επόμενα δύο χρόνια, το πρωτογενές αυτό αποτέλεσμα ήταν διατηρήσιμο, δεν ήταν one off, δεν ήταν μια εφάπαξ επιτυχία της ελληνικής οικονομίας, αλλά το 2016 η ελληνική οικονομία δείχνει ότι είναι σε θέση να βάλει σε τάξη τα δημόσια οικονομικά της, ότι δεν χρειάζεται να δανείζεται πάντα για να χρηματοδοτήσει τις δημόσιες δαπάνες της και ακριβώς επειδή το κάνει αυτό, επειδή πείθει, ξεκινάει η διαδικασία πειθούς ότι μπορεί να τα καταφέρει, αρχίζει σιγά σιγά σταδιακά η αποκατάσταση της εμπιστοσύνης στις μεσοπρόθεσμες προοπτικές της.

Σε μια οικονομία που για πολλά χρόνια χαρακτηρίζεται από ακραίες αβεβαιότητες, για το αν θα παραμείνει ή όχι στο κοινό νόμισμα, αν θα καταφέρει, δηλαδή, να διατηρηθεί στη ζώνη του ευρώ. Από μια οικονομία που μέχρι το 2009 χαρακτηριζόταν από διαρκώς διερευνόμενα ελλείμματα, από αυτό που συνηθίζουμε να λέμε «μια μεροληψία υπέρ της παραγωγής ελλειμμάτων» ακόμα και όταν οι ρυθμοί μεγέθυνσης είναι θετικοί, όπως ήταν την περίοδο 2004-2009. Μια τέτοια επίδοση σηματοδοτεί αλλαγή σελίδας στα δημόσια οικονομικά, ειδικά με δεδομένο, ότι ήταν διατηρήσιμη.

Τρίτο κρίσιμο μέγεθος. Για πρώτη φορά στη σύγχρονη ελληνική οικονομική ιστορία, όχι μόνο το πρωτογενές ισοζύγιο, αλλά το δημοσιονομικό αποτέλεσμα Γενικής Κυβέρνησης είναι θετικό της τάξης του 0,4% του Α.Ε.Π.. Η χώρα δεν χρειάζεται δανεικά, όχι μόνο για δημόσιες δαπάνες, αλλά ούτε καν για τόκους. Για το λόγο ακριβώς αυτό, τον επόμενο χρόνο, το 2017, η χώρα εξέρχεται της διαδικασίας υπερβολικού ελλείμματος στην οποία είχε μπει από το 2009. Το γεγονός ότι η μεταβολή του αποθέματος του δημοσίου χρέους οφείλεται μόνο στην ανάγκη χρηματοδότησης αποπληρωμής ληξιπρόθεσμων υποχρεώσεων, στο γεγονός ότι για πρώτη φορά παράγουμε διατηρήσιμα πρωτογενή πλεονάσματα, στο γεγονός ότι για πρώτη φορά έχουμε θετικό δημοσιονομικό αποτέλεσμα, βρίσκεται ο σπόρος της επιτυχίας των επόμενων ετών. Υποχώρηση, δηλαδή της οικονομικής αβεβαιότητας, βελτίωση του οικονομικού κλίματος, θετικές προσδοκίες για την πορεία των δημοσίων οικονομικών, για την οποία πια κανείς δεν έχει αμφιβολία και αξίζει να ρίξετε μια ματιά στην σημερινή έκθεση της Ευρωπαϊκής Επιτροπής, σημαντική αποκλιμάκωση των επιτοκίων δανεισμού, τα οποία, πράγματι, δεν είναι όσο χαμηλά θα θέλαμε, κινούνται λίγο πάνω από το 4% -το πραγματικό- ανεβοκατεβαίνουν μαζί με τις εξελίξεις σε άλλες χώρες της ευρωζώνης είναι, όμως, σημαντικά χαμηλότερα από τα αντίστοιχα επιτόκια των προηγούμενων ετών και συγκρίσιμα με τα επιτόκια δανεισμού της ελληνικής δημοκρατίας το διάστημα 2001-2008.

**ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.):** Δεν λέει αυτό.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Εντέλει οδηγήθηκε σε επιτυχή ολοκλήρωση του προγράμματος και στη δυνατότητα η χώρα να καταθέτει φέτος -και έρχομαι στο δεύτερο θέμα- έναν προϋπολογισμό, τον προϋπολογισμό του 2019, ο οποίος δεν είναι πια συσταλτικός. Οι επιτυχίες των τελευταίων τριών χρόνων, η εμπέδωση της εμπιστοσύνης, η οικονομική σταθερότητα, η καλή πορεία των δημοσίων οικονομικών, επιτρέπει για πρώτη φορά μετά από μια δεκαετία την κατάθεση προϋπολογισμού που δεν είναι συσταλτικός, είναι επεκτατικός με ένα τρόπο λελογισμένο, γιατί, προφανώς, η αξιοπιστία δεν πρέπει να τεθεί σε αμφισβήτηση, της τάξης του 0,5% του Α.Ε.Π., και η επιστροφή των καρπών, των θυσιών του ελληνικού λαού, ξεκινάει με τον προϋπολογισμό αυτό, και με τη μορφή της μείωσης φόρων και με τη μορφή της μείωσης ασφαλιστικών εισφορών, αλλά και με την στοχευμένη αύξηση δαπανών και την ενίσχυση κατά συνέπεια του κοινωνικού κράτους και της κοινωνικής συνοχής.

Τελειώνω, κύριε Πρόεδρε, λέγοντας, ότι είναι το πρώτο κρίσιμο βήμα ο προϋπολογισμός του 2019 μιας νέας σειράς προϋπολογισμών που στόχο έχει ακριβώς αυτό, την αποκατάσταση, την επούλωση των τραυμάτων μιας αναγκαίας προσαρμογής, αναγκαίας γιατί η χώρα το 2009 οδηγήθηκε εκεί που οδηγήθηκε, με τρόπο ασφαλή, δημοσιονομικά, αλλά και κοινωνικά δίκαιο.

Ευχαριστώ.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Κύριε Υπουργέ η έκθεση της Ευρωπαϊκής Επιτροπής δεν λέει ακριβώς αυτό που λέτε. Μιλάει και για εσωτερικές αναταράξεις, σελίδα 3, 1η παράγραφος, για να είμαστε ακριβείς. Και αν μπορείτε να μας πείτε λίγο, μια πολύ γρήγορη ερώτηση, θα τα συζητήσουμε στον προϋπολογισμό. Γιατί το πρόγραμμα δημοσίων επενδύσεων κόβεται κατά 550 εκατομμύρια το 2019;

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Το λόγο έχει ο κ. Υπουργός.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Η έκθεση της Ευρωπαϊκής Επιτροπής αναφέρεται ρητά στους κινδύνους που εγκυμονεί..

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Εγώ για την Έκθεση της Ευρωπαϊκής Επιτροπής μιλάω, εκεί που είπατε εσείς, τέταρτη γραμμή, σελίδα 3.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Για τον προϋπολογισμό μιλάτε ή για την έκθεση;

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Για την έκθεση της Ευρωπαϊκής Επιτροπής του 2006,που είπατε εσείς, σελίδα 3, 1η παράγραφος.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Η ερμηνεία που δίνει η Ευρωπαϊκή Επιτροπή, δυστυχώς δεν έχω την έκθεση μπροστά μου για να σας το διαβάσω..

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Σταϊκούρα, είπατε την άποψή σας και καταγράφηκε. Θα σας δώσει την απάντηση ο κ. Υπουργός.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Δεν έχω απαντήσει ακόμα.

Η έκθεση της Ευρωπαϊκής Επιτροπής, καταρχάς, αναφέρεται σε διεθνείς, δυσμενείς, εξελίξεις. Δεν χρειάζεται να πούμε ποιοι είναι, είναι γνωστοί σε όλους, είναι τόσο η Ιταλία, όσο και αναδυόμενες οικονομίες. Η έκθεση, επίσης, αναφέρεται πολύ συγκεκριμένα στα χαρακτηριστικά που έχει ο προϋπολογισμός του 2019, για το αν είναι φιλικός στη μεγέθυνση, αν ενισχύει την κοινωνική συνοχή, αν πετυχαίνει τον στόχο του 3,5 για μια ακόμη χρονιά. Κατά συνέπεια, νομίζω η σημασία εγχώριων πηγών ανησυχίας είναι εκ του περισσού.

Θα ήθελα επίσης, μια και μου δίνετε την ευκαιρία, γιατί και εσείς και στελέχη της αντιπολίτευσης έχετε επαφές με ξένους επενδυτές να πω πως θα ήταν σκόπιμο τις επιτυχίες αυτές, μέρος των οποίων συζητήθηκαν και εδώ, να τις επικοινωνείτε, γιατί η ζημιά είναι για τη χώρα δεν είναι για την Κυβέρνηση.

Έρχομαι τώρα στο άλλο θέμα, στο θέμα της περικοπής του προϋπολογισμού δημοσίων επενδύσεων κατά 550 εκατομμύρια, σας ερωτώ σε σχέση με τι;

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):**Με το γνωστό.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Οι δημόσιες επενδύσεις, το εθνικό σκέλος δημοσίων επενδύσεων του 2018 ήταν 1 δις. Το εθνικό σκέλος των δημοσίων επενδύσεων του 2019 είναι 1 δις. Από πού προκύπτουν τα 550 εκατομμύρια;

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Το πρόγραμμα δημοσίων επενδύσεων, στο σύνολό του, περικόπτεται σε σχέση με το μεσοπρόθεσμο κατά 550 εκατομμύρια το 2019.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Επαναλαμβάνω, ότι σε σχέση με τον Προϋπολογισμό του 2018 το μεσοπρόθεσμο αποτυπώνει προβλέψεις για την εξέλιξη των δημοσιονομικών μεγεθών τα επόμενα χρόνια. Η εκτέλεση του Προϋπολογισμού του 2018 και η πρόβλεψη για το 2019 παραμένει αμετάβλητη.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Σταϊκούρα, συζητάτε θέματα του προϋπολογισμού, έχουμε χρόνο. Την επόμενη εβδομάδα θα έρθει στη Βουλή, για πέντε ημέρες, όπου εκεί θα αναλυθούν όλα τα ζητήματα του προϋπολογισμού και ανά κωδικό και ανά επένδυση.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Θέλω να ολοκληρώσω, απλά έχει μια ιδιαίτερη αξία αυτό που θα πω.

Καταρχήν, κύριε Υπουργέ, σελίδα 3 της ευρωπαϊκής έκθεσης, μιλάει για τα spreads και λέει για δύο λόγους ταυτόχρονα: «difficult external environment», όπως πολύ σωστά είπατε, «and domestic vulnerabilities», εσωτερικές αναταράξεις, κλείνει αυτό το κεφάλαιο.

Και δεύτερον. Η πρόβλεψη του μεσοπρόθεσμου για το 2019, πρόγραμμα δημοσίων επενδύσεων, 7,3 δισεκατομμύρια ευρώ. Σωστά; Ήταν 7,3;

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Σταϊκούρα,επιμένω, μα μιλάτε για τον προϋπολογισμό του 2019.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Οι προθέσεις του 2018 αποτυπώνουν μεγέθη που έχουν εκτελεστεί.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Ας πάμε στο 2019.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Η μεταβολή είναι μηδενική.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Πως είναι μηδενική; Και πάλι δεν είναι.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Υπουργέ δεν καταγράφεστε, είναι κλειστό το μικρόφωνο και δεν καταγράφεται η απάντησή σας. Κύριε Σταϊκούρα, μιλάτε για ζητήματα του προϋπολογισμού. Την επόμενη εβδομάδα ο προϋπολογισμός θα είναι στην Ολομέλεια. Έχετε όλο το χρόνο, και βέβαια και με την κύρωση του 2016 πάλι μπορείτε να τα πείτε, αλλά θέλετε να επιμείνετε σε κάτι. Εν πάση περιπτώσει έχετε την δικιά σας άποψη, ο Υπουργός δίνει την απάντηση.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Δεν λέω τη δικιά μου γνώμη, λέω όλων.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Ακούστε, λοιπόν, την απάντηση.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Την δικιά σας ερμηνεία σε αυτό που διαβάζετε.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):**

2018: Εκτίμηση προϋπολογισμού δημοσίων επενδύσεων, 6,750 δις.

2019: Πρόβλεψη προϋπολογισμού δημοσίων επενδύσεων, 6,750 δις., μεταβολή μηδενική.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** 7,300 δις λέγατε ότι θα είναι.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Μιλάτεγια το μεσοπρόθεσμο.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Ακριβώς!

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Εγώ μιλάω για την εκτέλεση του 2018. Το συγκρίνουμε με την εκτέλεση του 2018. Σε σχέση με το 2018 η μεταβολή είναι μηδενική.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Και του 2018 είναι «κάτω».

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Σε σχέση με το 2018 η μεταβολή παραμένει, λοιπόν, εκεί που ήταν, φέτος.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Θα ήθελα να κάνω και μια τελευταία πρόταση.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Σταϊκούρα, μετατρέπετε τη συζήτηση σε συζήτηση του προϋπολογισμού. Η συζήτηση του προϋπολογισμού θα γίνει στη Βουλή.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Ολοκληρώνω.

Καταρχήν και το 2018 είναι «κάτω» το πρόγραμμα δημοσίων επενδύσεων και δεν θέλετε την άποψη της αξιωματικής αντιπολίτευσης; Ελληνικό δημοσιονομικό συμβούλιο. Η κατάρρευση του προγράμματος δημοσίων επενδύσεων στα 6,750 δις αντανακλά, όχι μόνο την μη υλοποίηση των εξισορροπητικών παρεμβάσεων, ύψους 300 εκατομμυρίων, αλλά και επιπρόσθετη μείωση 250 εκατομμύρια. Αυτό δημιουργεί προβληματισμό, αναφορικά με το αναπτυξιακό αντίκρισμα του τρόπου διάθεσης δημοσιονομικού χώρου, δημοσιονομικό συμβούλιο. Άρα, μάλλον, έχετε άδικο.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Σταϊκούρα, έχετε την τάση θα πρέπει, οπωσδήποτε, δηλαδή να κλείσετε εσείς την κουβέντα, να πείτε κάτι με το οποίο, αν κάποιος άλλος έχει διαφορετική ανάλυση των αριθμών ή των καταστάσεων του προϋπολογισμού, πρέπει σώνει και καλά να το περάσετε.

**ΓΕΩΡΓΙΟΣ ΧΟΥΛΙΑΡΑΚΗΣ(Αναπληρωτής Υπουργός Οικονομικών):** Πρέπει να συγκρίνουμε όμοια πράγματα. Προϋπολογισμό με προϋπολογισμό.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Οι ειδήσεις από τον κ. Υπουργό θα δουν, τις επόμενες ημέρες τον προϋπολογισμό με τα αναλυτικά δεδομένα και με τα επόμενα νομοσχέδια τα οποία έρχονται στη Βουλή.

**ΙΩΑΝΝΗΣ ΚΟΥΤΣΟΥΚΟΣ(Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Επιβεβαιώνετε ή διαψεύδετε την εκτίμηση του δημοσιονομικού συμβουλίου, ότι θα έχουμε τριπλές εκλογές το Μάιο;

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Κύριε Κουτσούκο. Τριπλές είναι οι περιφερειακές, είναι της περιφέρειας, του πρώτου βαθμού τοπικής αυτοδιοίκησης και της Ευρώπης, ούτως ή άλλως. Οι εθνικές εκλογές τον Οκτώβριο του 2019 με την παράταση που έχουμε το δικαίωμα, όπως είπε ο Πρωθυπουργός, του εικοσαήμερου από το Σύνταγμα.

Ολοκληρώθηκε η συζήτηση.

Κύριες και κύριοι βουλευτές, εισερχόμαστε στην ψήφιση των δύο νομοσχεδίων. Από τις τοποθετήσεις των εισηγητών έχουν καταγραφεί οι θέσεις των κομμάτων.

**ΚΩΝΣΤΑΝΤΙΝΟΣ ΠΑΥΛΙΔΗΣ(Εισηγητής του ΣΥΡΙΖΑ):** Υπέρ.

**ΧΡΗΣΤΟΣ ΣΤΑΪΚΟΥΡΑΣ(Εισηγητής της Ν.Δ.):** Κατά.

**ΙΩΑΝΝΗΣ ΚΟΥΤΣΟΥΚΟΣ(Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Κατά.

**ΔΗΜΗΤΡΙΟΣ ΚΑΒΑΔΕΛΛΑΣ(Ειδικός Αγορητής της Ένωσης Κεντρώων):** Κατά.

**ΧΡΗΣΤΟΣ ΜΠΓΙΑΛΑΣ(Πρόεδρος της Επιτροπής):** Η ΧΡΥΣΗ ΑΥΓΗ τοποθετήθηκε κατά. Το Κ.Κ.Ε. τοποθετήθηκε κατά. Οι Ανεξάρτητοι Έλληνες τοποθετήθηκαν υπέρ. Το ΠΟΤΑΜΙ τοποθετήθηκε κατά.

Επομένως τα σχέδια νόμου του Υπουργείου Οικονομικών «Κύρωση του Απολογισμού του Κράτους, οικονομικού έτους 2016» και «Κύρωση του Ισολογισμού του Κράτους, οικονομικού έτους 2016» γίνονται δεκτά κατά πλειοψηφία. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες είναι οι βουλευτές κ.κ.: Χρήστος Μπγιάλας, Κώστας Παυλίδης, Ιωάννης Κουτσούκος και Δημήτριος Καβαδέλλας.

Τέλος και περί ώρα 16.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΡΗΣΤΟΣ ΜΠΓΙΑΛΑΣ ΧΡΗΣΤΟΣ ΑΝΤΩΝΙΟΥ**